VTL: Laluan baharu antara Malaysia-Thailand-Kemboja bermula 15 Mac

PUTRAJAYA, 2 Syaaban 1443H, Sabtu – Laluan Perjalanan Lengkap Vaksin (VTL) baharu ke Thailand dan Kemboja akan mula beroperasi mulai 15 Mac sebagai sebahagian daripada usaha bersama ke arah pembukaan semula sempadan antarabangsa.

Menteri Pengangkutan, Datuk Seri Dr Wee Ka Siong berkata, pengembara yang telah divaksin sepenuhnya akan dibenarkan melalui laluan itu, tanpa perlu menjalani kuarantin ketika ketibaan.

“Laluan VTL baharu ini dijangka dapat membantu memulihkan semula jaringan ekonomi terutamanya dalam sektor pelancongan yang terjejas teruk akibat pandemik COVID-19,” kata Wee dalam kenyataan di sini hari ini.

Wee berkata, bagi Thailand, syarikat penerbangan yang ditetapkan dari kedua-dua negara dibenarkan beroperasi sehingga enam penerbangan setiap hari bagi laluan Kuala Lumpur-Bangkok dan sehingga empat penerbangan setiap hari bagi laluan Kuala Lumpur-Phuket.

Bagi negara Kemboja, beliau berkata, syarikat penerbangan yang ditetapkan dari kedua-dua negara dibenarkan beroperasi sehingga dua (2) penerbangan setiap hari bagi laluan Kuala Lumpur-Phnom Penh.

Wee berkata, laluan baharu untuk kedua-dua negara boleh ditambah dari semasa ke semasa tertakluk kepada permintaan pasaran.

Laluan VTL ini akan dikendalikan oleh semua syarikat penerbangan yang ditetapkan di bawah inisiatif VTL.

Beliau berkata, prosedur operasi standard (SOP) dan protokol kesihatan yang berkaitan akan dikeluarkan oleh agensi masing-masing dalam masa terdekat dan pengembara diingatkan supaya mematuhi protokol kesihatan secara bertanggungjawab untuk menikmati kemudahan VTL itu.

Wee berkata, kerajaan akan meneruskan perbincangan dengan semua negara jiran ASEAN mengenai pembukaan semula laluan tambahan yang selamat pada masa hadapan mengikut situasi semasa. – Bernama


Arab Saudi sahkan sudah berdamai dengan Qatar

RIYADH, 22 Jamadilawal 1442H, Rabu – Arab Saudi pada Selasa mengesahkan sudah berdamai dengan Qatar dan Sidang Kemuncak Majlis Kerjasama Teluk ke-41 telah membuka fasa baharu “solidariti” dan “kestabilan” antara negara-negara serantau, lapor Agensi Anadolu.

Bercakap pada sidang media di kota al-Ula, tempat sidang kemuncak berlangsung, Menteri Luar Faisal bin Farhan berkata Arab Saudi, Emiriah Arab Bersatu, Bahrain dan Mesir telah memulihkan hubungan diplomatik sepenuhnya dengan Qatar.

“Kebijaksanaan pemimpin Teluk mampu mengatasi semua perbezaan,” katanya selepas sidang kemuncak itu. “Ada kemahuan politik dan keyakinan baik untuk memastikan pelaksanaan perdamaian.”

Sidang kemuncak itu turut dihadiri Emir Qatar Sheikh Tamim bin Hamad Al-Thani, menandakan kejayaan dalam penyelesaian krisis yang bermula pada Jun 2017 ketika keempat-empat negara memutuskan hubungan diplomatik dengan Qatar.

Mereka menuduh Qatar menyokong keganasan dan mencampuri urusan dalaman, namun dinafikan Doha. – Bernama


Serbuan gempur ‘Geng Nicky’ dibuat ikut SOP PDRM

JOHOR BAHRU, 5 Ramadan 1442H, Sabtu – Polis Diraja Malaysia hari ini menegaskan serbuan Ops Pelican 3.0 yang dilakukan di Trigon Residence Setiawalk, Puchong, Selangor pada 20 dan 21 Mac lepas bagi menggempur kumpulan jenayah terancang ‘Geng Nicky’, dijalankan mengikut prosedur operasi standard pasukan.

Ketua Polis Johor Datuk Ayob Khan Mydin Pitchay berkata semasa serbuan itu dilakukan, sebanyak 45 unit kondominium telah digeledah dengan cara memecahkan tombol pintu dan penggeledahan dibuat berdasarkan maklumat risikan dan atas sebab-sebab yang munasabah.

Ini termasuk selepas polis mengesyaki kondominium terbabit menjadi tempat persembunyian geng berkenaan dan menyimpan dokumen atau harta-harta terlibat.

“Serbuan dan penggeledahan juga mematuhi peruntukan undang-undang Kanun Tatacara Jenayah dan Akta Kesalahan Keselamatan (Langkah-Langkah Khas) 2012,” katanya dalam kenyataan di sini.

Kenyataan itu dikeluarkan sebagai menjawab luahan penduduk kondominium tersebut berkaitan kerosakan di kediaman mereka susulan serbuan berkenaan.

Serbuan itu membabitkan 220 pegawai dan anggota polis daripada pelbagai jabatan, melibatkan Ibu Pejabat Polis Kontinjen Johor dan Pasukan Gerakan Am Batalion 4, Cheras, Kuala Lumpur.

Geng Nicky dipercayai diketuai oleh seorang lelaki tempatan bergelar ‘Datuk Seri’, dikenali Nicky Liow Soon Hee, 33, yang kini dalam buruan polis kerana disyaki terbabit dalam pelbagai jenayah terancang seperti penipuan dan pengubahan wang haram.

Liow juga adalah pengasas Winner Dynasty Group yang berpusat di Setiawalk, Puchong. – Bernama


Gunung berapi Ubinas: Peru bakal isytihar status kecemasan

LIMA, 15 Zulhijjah 1444H, Selasa – Peru bakal mengisytiharkan status kecemasan di kawasan sekitar gunung berapi Ubinas di wilayah selatan Moquegua.

Ia susulan gunung berapi paling aktif di negara itu memuntahkan abu selama beberapa hari, kata Perdana Menteri, Alberto Otarola.

Katanya, status kecemasan mungkin akan diisytiharkan dalam beberapa hari lagi bagi menyediakan ‘langkah pencegahan yang diperlukan’ untuk wilayah itu.

Sementara itu, Institut Pertahanan Awam Negara (INDECI) berkata, amaran status kawasan itu telah dinaikkan kepada tahap ‘jingga’ daripada kuning mengikut piawaian kebangsaan.

Perkara itu diputuskan selepas gunung berapi itu menunjukkan kepulan abu yang mencapai ketinggian 1,700 meter.

INDECI menasihatkan 2,000 penduduk di rantau itu supaya menjauhi gunung berapi dan memastikan pintu dan tingkap ditutup.

Pelitup muka dan cermin mata telah diserahkan kepada penduduk, kata pihak berkuasa.

Pihak berkuasa Peru pada 2019 memindahkan ratusan orang yang tinggal berhampiran gunung berapi Ubinas selepas letusan dan pelepasan abu. – Agensi


2 ahli Dewan Negara dijadual angkat sumpah 21 Mac ini

KUALA LUMPUR, 8 Syaaban 1443H, Jumaat – Hanya dua ahli Dewan Negara yang baru dilantik dijadual mengangkat sumpah pada hari pertama persidangan Dewan Negara, 21 Mac ini dan bukan lapan seperti dilaporkan semalam.

“Pejabat Yang Dipertua Dewan Negara memohon maaf atas kekhilafan yang tidak disengajakan. Sebarang kekeliruan dan masalah yang mungkin timbul amatlah dikesali,” menurut kenyataan Pejabat Yang Dipertua Dewan Negara.

Media yang memetik kenyataan Pejabat Yang Dipertua Dewan Negara semalam melaporkan lapan ahli Dewan Negara dijadual mengangkat sumpah pada hari pertama persidangan Dewan Negara. – Bernama


Israel bunuh 55 rakyat Palestin di Tebing Barat

GENEVA, 20 Muharram 1443H, Ahad – Sejumlah 55 rakyat Palestin dibunuh tentera pengganas Israel di Tebing Barat tahun ini, di mana kebanyakannya maut akibat ditembak peluru hidup, menurut laporan Pejabat PBB untuk Penyelarasan Hal Ehwal Kemanusiaan (OCHA).

Laporan itu mendedahkan, sebanyak 221 rakyat Palestin di wilayah itu juga cedera angkara serangan pasukan pengganas Israel.

Malah, sebanyak 527 struktur milik Palestin di Kawasan C di Tebing Barat dimusnahkan pasukan rejim pada tahun 2021, sehingga mengakibatkan 733 penduduk berpindah secara paksa, kata laporan.

Di bawah Perjanjian Oslo 1995 antara Israel dan Pihak Berkuasa Palestin, Tebing Barat termasuk Baitulmaqdis Timur dibahagikan kepada tiga bahagian – Kawasan A, B dan C.

Israel menghalang penduduk Palestin menjalankan sebarang projek pembinaan di bahagian Tebing Barat yang ditetapkan sebagai Kawasan C, kerana berada di bawah kawalan pentadbiran dan keselamatan rejim.

Setakat ini, Kawasan C adalah rumah bagi 300,000 penduduk Palestin, di mana sebahagian besarnya adalah penternak yang tinggal di khemah, karavan dan gua.

Undang-undang antarabangsa menyifatkan Tebing Barat dan Baitulmaqdis Timur sebagai wilayah yang dijajah dan menganggap semua aktiviti pembinaan penempatan Yahudi di sana adalah tidak sah.-  Agensi


Cuepacs rayu kerajaan segera tunai tuntutan berkait gaji penjawat awam

KUALA NERUS, 21 Zulhijjah 1443H, Khamis – Kongres Kesatuan Pekerja-Pekerja Di Dalam Perkhidmatan Awam (Cuepacs) merayu kepada kerajaan supaya segera menunaikan tuntutan berkaitan gaji penjawat awam.

Presidennya Datuk Adnan Mat berkata ia penting bagi meringankan beban penjawat awam terutama kumpulan pelaksana yang semakin terbeban dengan kenaikan harga barang dan kos sara hidup.

Beliau berkata Cuepacs telah mengemukakan permohonan tiga perkara utama iaitu pelaksanaan kenaikan gaji minimum penjawat awam RM1,800, menaikkan dua tahap Kenaikan Gaji Tahunan (KGT) dan melaksanakan sistem saraan baharu yang lebih komprehensif, adil serta saksama.

“Segala permohonan ini telah kami bentang dan bincang dengan Perdana Menteri (Datuk Seri Ismail Sabri Yaakob) pada 13 Jun lepas dan insya-Allah Perdana Menteri menyatakan kerajaan boleh menimbangkannya,” katanya.

Beliau berkata demikian kepada pemberita selepas menyempurnakan Program Perhimpunan Penjawat Awam Dan Taklimat Isu-Isu Semasa Bersama Presiden Cuepacs di Auditorium Perpustakaan Sultanah Nur Zahirah Universiti Malaysia Terengganu di sini hari ini.

Menurut Adnan segala permohonan yang dikemukakan tersebut adalah munasabah dan bertepatan dengan keadaan semasa, selain bukannya sesuatu yang ‘mewah’.

Dalam perkembangan lain, beliau berkata Cuepacs akan memperhalusi kajian untuk memperkenalkan cuti haid sebagai perlindungan sosial untuk pekerja wanita.

Katanya cadangan tersebut perlu diperhalusi dengan sebaik mungkin memandangkan jumlah penjawat awam wanita semakin meningkat.

“Jika ia melibatkan cadangan maka kami akan bincangkan untuk kepentingan penjawat awam wanita.

“Sekarang penjawat awam wanita semakin meningkat. Kalau dari segi perjawatan utama di peringkat awam, 30 peratus adalah wanita bagi jawatan-jawatan utama iaitu lebih kurang 360,000 orang,” katanya.

Semalam, Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff dalam sesi soal jawab di Dewan Rakyat dilaporkan berkata pengenalan cuti haid memerlukan penelitian dan perbincangan lanjut dengan pihak berkepentingan termasuk Jabatan Perkhidmatan Awam (JPA), Kementerian Sumber Manusia, Kementerian Kewangan, kesatuan sekerja dan pertubuhan majikan.

Siti Zailah berkata ia disebabkan proses memperkenalkan cuti haid bukan sahaja membabitkan kesejahteraan pekerja wanita tetapi turut memberi implikasi kepada produktiviti dan ekonomi negara. – Bernama


COVID-19: Malaysia catat 15 kes baharu, satu kematian

KUALA LUMPUR, 27 Zulkaedah 1441H, Ahad – Selepas mencatat satu angka semalam, kes baharu COVID-19 di Malaysia kembali kepada dua angka hari ini dengan 15 kes baharu dilaporkan membabitkan empat kes import dan 11 penularan tempatan.

Sementara, satu kematian direkodkan hari ini, menjadikan jumlah kumulatif sebanyak 123 kes. Kali terakhir kes kematian dilaporkan di negara ini adalah pada 11 Julai.

Ketua Pengarah Kesihatan Datuk Dr Noor Hisham Abdullah berkata, pertambahan kes baharu itu menjadikan jumlah kumulatif kes positif adalah 8,779, manakala kes aktif dengan kebolehjangkitan 103 kes.

“Empat kes import mendapat jangkitan di luar negara melibatkan dua warganegara dan dua bukan warganegara yang dibenarkan masuk ke Malaysia atas urusan kerja dan pasangan kepada rakyat Malaysia. Empat kes import itu dari United Kingdom (dua kes), India (satu) dan Libya (satu).

“Daripada 11 kes penularan dalam negara, lapan kes adalah dalam kalangan warganegara dan tiga kes bukan warganegara Malaysia,” katanya dalam satu kenyataan hari ini.

Berkenaan kes penularan tempatan melibatkan rakyat Malaysia, Dr Noor Hisham menjelaskan, terdapat lima kes di Sarawak, dan masing-masing satu di Selangor, Sabah serta Johor.

“Lima kes di Sarawak membabitkan satu kes saringan kontak rapat kepada kes positif COVID-19 (kes ke-8743), satu kes saringan kendiri, satu kes saringan sebelum kembali bekerja dan dua kes saringan rawak di lapangan iaitu di pintu masuk utama Sarawak.

Selain itu di Selangor, satu kes saringan pembedahan di Pusat Perubatan Universiti Kebangsaan Malaysia, satu kes di Sabah membabitkan kes saringan prosedur di Hospital Queen Elizabeth 2 dan satu kes di Johor melibatkan kes ‘Brought In Dead (BID)’. Kes ini juga merupakan kes kematian ke-123 dilaporkan hari ini,” katanya.

Sementara itu, bagi tiga kes jangkitan dalam negara membabitkan bukan warganegara, masing-masing satu kes melibatkan kluster baharu iaitu Kluster Restoran Kuala Lumpur, Kluster Rumah Kongsi Sepang, Selangor dan Kluster Jeti Kuching, Sarawak.

Mengenai kes kematian ke-123 (kes ke-8770), Dr Noor Hisham berkata ia melibatkan lelaki warganegara berumur 72 tahun, dan mempunyai penyakit darah tinggi kronik serta strok.

“Beliau merupakan penghuni di pusat jagaan warga emas dan mula mengalami gejala demam dan batuk pada 10 Julai. Beliau dirujuk ke Hospital Enche’ Besar Hajjah Khalsom, (Kluang) Johor pada 17 Julai dan meninggal dunia setibanya di wad kecemasan.

Beliau disahkan positif COVID-19 dan meninggal dunia pada 17 Julai, jam 12.51 malam. Kementerian Kesihatan Malaysia mengucapkan takziah kepada ahli keluarga beliau,” katanya.

Dr Noor Hisham turut memaklumkan, terdapat tujuh kes pulih menjadikan jumlah keseluruhan kes pulih sepenuhnya dan didiscaj daripada wad adalah 8,553 kes, manakala hanya dua kes dirawat di unit rawatan rapi (ICU) dengan satu kes memerlukan bantuan pernafasan. -Bernama


Polis tahan empat individu terlibat kes larikan lelaki di Alor Setar

ALOR SETAR, 5 Syawal 1444H, Rabu – Polis menahan empat individu termasuk seorang wanita secara berasingan semalam, dipercayai terlibat dalam kes melarikan seorang lelaki di hadapan sebuah hotel di Shahab Perdana di sini pada Isnin lepas.

Ketua Polis Daerah Kota Setar, ACP Ahmad Shukri Mat Akhir berkata, kesemua suspek berusia 39 hingga 43 tahun itu ditahan di lokasi sekitar Alor Setar, Changlun dan Jitra pada sebelah pagi dan malam tadi.

“Polis berjaya menahan seorang suspek lelaki berusia 43 tahun pada awal pagi semalam dan susulan tangkapan pertama itu telah membawa kepada tangkapan tiga lagi suspek termasuk seorang wanita yang didapati positif dadah antara 7 dan 9 malam.

Sementara itu, Ahmad Shukri berkata, mangsa lelaki berusia 27 tahun itu sudah ditemukan namun motif kejadian masih dalam siasatan.

Perbuatan melarikan lelaki itu tular dalam satu video berdurasi 41 saat di media sosial menunjukkan seorang lelaki ditarik dan ditolak masuk ke dalam sebuah kereta jenis Perodua Viva oleh beberapa individu. – Bernama


PH-BN tak layak dapat mandat pengundi Pelangai

BANGI, 8 Rabiulawal 1445H, Ahad – Pakatan Harapan (PH) dan Barisan Nasional (BN) (PH-BN) tidak layak mendapat mandat pengundi pada Pilihan Raya Kecil (PRK) Dewan Undangan Negeri (DUN) Pelangai, kata Tan Sri Muhyiddin Yassin.

Kenyataan Pengerusi Perikatan Nasional (PN) itu mengambil kira senario politik semasa yang menunjukkan PH-BN sekadar pandai menabur janji tetapi gagal menjaga kebajikan rakyat.

Sebaliknya, kata beliau, PN terbukti mempunyai rekod yang baik dalam membela nasib rakyat.

Beliau berkata, selepas 10 bulan berlalu, masalah kekurangan bekalan telur telah melarat kepada masalah kekurangan bekalan beras tempatan.

“Rakyat hendak makan pun susah. Ini berbeza dengan dasar PN yang mengutamakan rakyat dengan memastikan makanan sentiasa ada di atas meja.

“Selain itu, sekatan hak kebebasan rakyat seperti hak kebebasan bersuara juga semakin menjadi-jadi. Bercakap soal hak Melayu pun disiasat oleh polis. Media yang melapor kritikan terhadap kerajaan pun diugut dan laman sesawang mereka disekat.

“Ahli Parlimen pembangkang yang kini 100 peratus Melayu dan Bumiputera sering kali disiasat oleh polis dan dihadapkan dengan pendakwaan yang karut-marut,” katanya dalam kenyataan.

Ahli Parlimen Pagoh itu menegaskan, ia adalah realiti kerajaan PH-BN hari ini.

“Malas bekerja untuk rakyat, tetapi kuat menganiaya parti lawan. Masalah rakyat tidak selesai, sibuk bermain politik kotor,” dakwanya.

Justeru, beliau merayu pengundi di DUN Pelangai supaya mengundi calon PN yang telah terbukti prihatin terhadap nasib rakyat dan mentadbir negara dengan penuh integriti.

“Saya percaya pengundi-pengundi di Pelangai akan membuat pertimbangan yang terbaik dalam memilih parti dan calon yang akan mewakili suara mereka di Dewan Undangan Negeri Pahang dan memberikan khidmat yang terbaik kepada masyarakat setempat.

“Dengan mengambil kira perkembangan politik semasa tanah air, Perikatan Nasional adalah pilihan terbaik yang boleh diharapkan untuk membela nasib pengundi-pengundi di Pelangai,” katanya.

PRK Pelangai akan diadakan pada 7 Oktober depan susulan kematian penyandangnya, Datuk Seri Johari Harun, 53, dalam nahas pesawat terhempas di Shah Alam, Selangor pada 17 Ogos lepas.

Seramai 16,456 pengundi layak menunaikan tanggungjawab masing-masing dalam PRK itu termasuk 36 anggota polis dan tiga Pengundi Tidak Hadir Luar Negara.


Abdul Hadi pertahan jawatan Presiden PAS

BANGI, 28 Rabiulawal 1443H, Khamis – Datuk Seri Abdul Hadi Awang mempertahankan jawatan sebagai Presiden PAS selepas menang tanpa bertanding dalam pemilihan Muktamar PAS ke-67.

Timbalan Presiden PAS, Datuk Seri Tuan Ibrahim Tuan Man turut mempertahankan jawatan beliau menerusi pemilihan sesi 2021-2023.

Setiausaha Agung PAS, Datuk Seri Takiyuddin Hassan berkata, empat calon pula akan bersaing untuk mengisi tiga jawatan Naib Presiden.

Tiga daripada mereka adalah penyandang sebelum ini iaitu Menteri di Jabatan Perdana Menteri (Hal Ehwal Agama), Idris Ahmad; Timbalan Menteri Besar Kelantan, Datuk Mohd Amar Nik Abdullah dan Menteri Besar Terengganu, Datuk Seri Dr Ahmad Samsuri Mokhtar.

“Seorang calon baharu adalah Ahli Jawatankuasa Kerja PAS Pusat sebelum ini, Dr Mohd Zuhdi Marzuki.

“Calon kelima, iaitu Datuk Seri Muhammad Sanusi Md Nor yang juga Menteri Besar Kedah, menarik diri daripada bertanding jawatan itu.

“Selain itu, seramai 36 calon akan merebut 18 jawatan Ahli Jawatankuasa Pusat,” katanya seperti dilapor Berita Harian, hari ini.

Takiyuddin memaklumkan, Hussin Ismail dan Kamal Ashaari juga menang tanpa bertanding bagi mempertahankan jawatan masing-masing sebagai Pengerusi Tetap dan Timbalan Pengerusi Tetap.

Katanya, muktamar kali ini tidak menjemput rakan parti politik lain sama ada yang ada hubungan dengan PAS atau sebaliknya dan pertubuhan bukan kerajaan (NGO).

“Kita hanya menjemput jemputan tertentu seperti veteran PAS dan orang tertentu, dengan ucapan dasar akan disampaikan Presiden PAS pada majlis perasmian,” katanya.


Firma AS ikrar pelaburan RM100 bilion di Malaysia sejak 18 bulan lalu

KUALA LUMPUR, 5 Safar 1445H, Selasa – Syarikat-syarikat Amerika Syarikat (AS) telah membuat ikrar pelaburan bernilai RM100 bilion dalam pelbagai sektor di Malaysia sejak 18 bulan lepas, kata Duta Besar AS ke Malaysia, Brian McFeeters.

Pelaburan besar itu melibatkan bidang yang menjadi tumpuan AS untuk mengukuhkan kedudukannya seperti elektronik dan semikonduktor selain segmen pusat data yang merupakan bidang pertumbuhan besar.

“Pelaburan AS semakin ketara ke Malaysia dan ini sememangnya baik untuk AS. Ini kerana, kami mendapat tahu bahawa Malaysia berperanan penting dalam (menyumbang kepada) rantaian bekalan dunia sewaktu pandemik COVID-19.

“Banyak kilang-kilang yang bergantung secara langsung terhadap produk yang dibuat di Malaysia. Kami juga telah menjalin hubungan ekonomi yang saling memberi manfaat dan masih wujud sehingga ke hari ini,” katanya ketika menjadi tetamu jemputan dalam program The Nation terbitan Bernama TV.

McFeeters berkata, sebahagian besar syarikat-syarikat AS yang melabur di Malaysia turut meraih manfaat daripada teknologi terkini yang ditawarkan di negara ini.

Selain itu, beliau menyifatkan Malaysia telah memainkan peranan paling konstruktif dari segi integrasi ekonomi dalam rantau Asean.

Dalam perkembangan lain, beliau berkata Malaysia telah bersetuju untuk menjadi tuan rumah bagi pusingan perundingan Rangka Kerja Ekonomi Indo-Pasifik (IPEF) pada Oktober ini untuk membincangkan pendekatan mewujudkan ekonomi lebih bersih dengan penggunaan tenaga boleh baharu (RE).

Pusingan rundingan tersebut akan meneliti isu-isu berbangkit pada abad ke-21 yang merangkumi bidang untuk mewujudkan ekonomi bersih dengan menggunakan RE selain meningkatkan rantaian bekalan bagi mengelak berulangnya gangguan di masa akan datang, kata beliau.

“Pertemuan pada Oktober itu penting kerana menjelang November 2023, AS pula akan berperanan sebagai hos Mesyuarat Pemimpin-Pemimpin Kerjasama Ekonomi Asia Pasifik (APEC) yang turut menjadi lokasi mengumumkan hasil rundingan tersebut.

“Adalah diharapkan agar Perdana Menteri Datuk Seri Anwar Ibrahim dapat menghadiri acara itu berikutan peranan besar Malaysia sebagai hos rundingan tersebut,” katanya. – Bernama


Tun M tegaskan kerajaan tak berhak larang sentuh isu 3R

BANGI, 12 Safar 1445H, Selasa – Bekas Perdana Menteri, Tun Dr Mahathir Mohamad menegaskan kerajaan tidak berhak untuk melarang sesuatu, termasuk bercakap mengenai isu agama, raja dan kaum (3R), melainkan ianya berkait keselamatan negara.

Beliau mempersoalkan hak Perdana Menteri, Datuk Seri Anwar Ibrahim membuat larangan berkenaan kerana jelasnya, negara ditadbir mengikut undang-undang dan setiap tindakan kerajaan perlu mengikut cara yang sepatutnya.

Maka, Perdana Menteri bukan bebas untuk membuat undang-undang, malah Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) juga tidak boleh bertindak sesuka hati.

“Negara mempunyai Dewan Rakyat dan Dewan Negara, selain ada cara tertentu untuk meluluskan sesuatu undang-undang.

“Semua gerakan kerajaan mempunyai cara dan undang-undang yang perlu diikuti. Cara manakah yang dibuat oleh Perdana Menteri dengan tiba-tiba merampas hak rakyat dan hak parti-parti politik bercakap?

“Cuma pemerintahan kuku besi sahaja yang memberi kuasa tanpa had kepada pemerintah. Sudahkah kita sampai ke peringkat itu? Itu soalannya.

“Lebih-lebih lagi pelakunya ialah seorang reformis yang kononnya menolak cara pemerintahan kuku besi,” katanya dalam kenyataan, hari ini.

Berikutan itu, Dr Mahathir menyifatkan larangan menyentuh isu 3R terlalu umum dan tidak jelas bagaimana perkara sedemikian boleh mencetuskan bahaya kepada negara.

“Apakah kalau saya kata ‘saya orang Melayu’ maka ia mengancam keselamatan negara. Jika saya kata orang Melayu menghadapi masalah maka saya dianggap sebagai pemberontak yang polis perlu soal saya.

“Saya kata saya beragama Islam, maka ini juga melanggar arahan Perdana Menteri. Kalau saya salah maka Perlembagaan juga salah kerana Perlembagaan menyebut ‘Islam’ sebagai agama rasmi Malaysia. Salahkah kalau saya kata kita punyai Raja Berperlembagaan,” katanya.

Menurut Dr Mahathir, larangan itu menyebabkan rakyat takut dipersalahkan apabila menyebut isu agama, raja dan bangsa walhal mereka ada hak bercakap mengenai perkara berkenaan.

“Ini tidak sihat. Rakyat berhak bercakap berkenaan masalah mereka.

“Apa gunanya pilihan raya jika masalah rakyat tidak boleh disuarakan oleh rakyat dan oleh calon yang berjuang untuk rakyat,” katanya.


KPDNHEP jamin siasat kenaikan harga barang terperinci

KUALA TERENGGANU, 25 Syaaban 1443H, Isnin – Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan akan menyiasat setiap kes kenaikan harga barangan yang melampau secara terperinci dan menyeluruh di setiap peringkat pengedaran bagi mengelak berlakunya aktiviti pencatutan.

Timbalan Menterinya, Datuk Rosol Wahid berkata, setiap aduan kenaikan harga tidak munasabah akan diselidik bermula daripada pihak pengeluar, pemborong, pengedar dan peruncit bagi melihat puncanya.

Beliau berkata, sebagai negara yang mengamalkan sistem ekonomi terbuka, harga barangan ditentukan oleh faktor permintaan dan penawaran serta peniaga boleh menentukan sebarang perubahan harga barangan namun tertakluk kepada penguatkuasaan Akta Kawalan Harga dan Anti Pencatutan (AKHAP) 2011.

“Kita tidak boleh mengelak kenaikan harga ini disebabkan pelbagai faktor namun tidak munasabah jika keuntungan yang diperoleh di setiap peringkat pengedaran barangan tersebut membebankan pengguna.

“Sekiranya siasatan kita mendapati kenaikan harga itu tidak munasabah dan berlaku pencatutan berdasarkan dokumen pembelian di setiap rantaian tadi, maka mereka akan dikenakan tindakan di bawah AKHAP 2011,” katanya kepada pemberita selepas majlis Apresiasi Media Terengganu di sini, malam tadi.

Menurutnya, lebih 2,200 pegawai penguat kuasa dengan dibantu kira-kira 1,000 pegawai pemantau harga (PPH) akan memantau aktiviti perniagaan di bazar Ramadan seluruh negara tahun ini.- Bernama


Saifuddin Abdullah positif COVID-19

BANGI, 17 Ramadan 1442H, Khamis – Menteri Komunikasi dan Multimedia, Datuk Saifuddin Abdullah disahkan positif COVID-19 setelah mendapat keputusan ujian saringan, malam tadi.

Pejabat Kementerian Komunikasi dan Multimedia Malaysia (KKMM) memberitahu, beliau akan menjalani tempoh kuarantin mengikut saranan dan pemantauan rapi oleh pihak Kementerian Kesihatan (KKM).

Kata kementerian lagi, setakat ini, Saifuddin sedang menjalani kuarantin di rumah sementara menunggu kemasukan ke wad di hospital.

“Sepanjang tempoh rawatan dan kuarantin, Datuk Saifuddin akan terus memantau dan memastikan segala urusan kementerian berjalan dengan lancar.

“Datuk Saifuddin mengucapkan terima kasih kepada semua pihak yang telah mendoakan kesembuhan beliau dan memohon maaf di atas kesulitan yang timbul akibat daripada situasi ini,” kata KKMM dalam kenyataan, hari ini.


Rentas negeri: Keputusan KKM berdasarkan fakta bukannya emosi

Oleh Athirah Huda Zalhe

BANGI, 3 Ramadan 1442H, Khamis – Pengumuman Menteri Kesihatan, Datuk Seri Dr Adham Baba hari ini ‘menyentak’ emosi rata-rata rakyat, yang mengharapkan khabar gembira menanti mereka menjelang sambutan perayaan Hari Raya Aidilfitri.

Terdahulu, Dr Adham memberitahu bahawa Kementerian Kesihatan (KKM) mencadangkan pergerakan rentas negeri bagi sambutan Aidilfitri tahun ini ditangguhkan susulan situasi penularan pandemik COVID-19.

Bagaikan pahit untuk ditelan, rata-rata pengguna media sosial meluahkan rasa kecewa dan marah mereka terhadap pengumuman itu.

Apatah lagi, mereka merasakan seperti wujud ‘double standard’ dalam setiap ketetapan yang dibuat kerajaan di antara golongan marhaen dan ‘kayangan’.

“Tak payah cakap rentas negeri ditangguhkan, cakap saja memang tak boleh rentas negeri, VVIP saja boleh,” luah Nisa Abdullah.

“Sampai bila? VVIP, artis boleh pula. Kami ada mak bapa yang rindukan anak. Sampai bila rakyat nak berkorban, orang kayangan sedap rentas alasan bisnes,” kata Luqman Hakim.

“PKP sudah, darurat sudah, kes? Kes masih mencanak naik! Apa lagi KKM nak buat?,” soal Aryan Azrin.

Bagi aktivis Ikatan Pengamal Perubatan Muslim Malaysia (i-Medik), Dr Ahmad Muslim Ahmad Roslan, keputusan yang dibuat KKM itu sememangnya sudah dijangkakan, memandangkan nilai kebolehjangkitan (Ro) COVID-19 naik kepada 1.14, dan terdapat 10 negeri dengan Ro 1.0.

Bahkan, beliau berkata, data juga menunjukkan negara sebenarnya menghampiri gelombang keempat.

“Maksudnya kadar keberjangkitan COVID-19 adalah tinggi di kebanyakan negeri. Data ini tidak memungkinkan kita untuk membenarkan rentas negeri.

“Dalam keadaan rentas negeri disekat pun nilai Ro terus meningkat. Banyak faktor yang menyumbang ke arah itu dan sudah pasti ketidakpatuhan setiap lapisan masyarakat kepada SOP antara faktor utama,” katanya kepada Ismaweb.net, hari ini

Meskipun memahami kekecewaan dihadapi kebanyakan rakyat, beliau berpendapat bahawa sebaiknya keputusan yang diambil KKM berdasarkan data dan fakta, bukan dengan emosi.

“Memanglah sedih tidak dapat balik ke kampung dalam jangka masa yang lama, tetapi ini lebih baik daripada jangkitan COVID-19 terus meningkat di seluruh negeri dengan keadaan perlindungan imuniti masih lagi rendah.

“Peratusan yang mendaftar untuk menerima vaksin juga masih rendah sekitar 36 peratus sahaja,” katanya.


Strain baharu COVID-19 B.1.525 dikesan di 11 negara

MOSCOW, 4 Rejab 1442H, Selasa – Satu lagi varian COVID-19 (B.1.525) dikesan di United Kingdom (UK), serta sepuluh negara lain, termasuk Amerika Syarikat (AS) lapor Agensi Berita Sputnik.

Menurut penyelidik University of Edinburgh dalam satu laporan, strain baharu telah ditemui melalui pengesanan genom di 11 negara: UK, Nigeria, Denmark, AS, Perancis, Belgium, Sepanyol, Kanada, Australia, Ghana, dan Jordan.

Denmark mencatatkan jumlah kes tertinggi B.1.525 sebanyak 35 kes, diikuti UK 33 kes, Nigeria 12 kes dan AS 10 kes manakala Perancis setakat ini melaporkan lima kes.

Rantaian terawal strain baharu COVID-19 itu dikesan pada Disember 2020 dengan kes pertama muncul di UK dan Nigeria.

Varian baharu itu dilihat menyamai jenis Afrika Selatan dan Brazil dan lebih berdaya tahan terhadap antibodi. -Bernama


Kembalikan maruah negara dengan mantapkan institusi keluarga, pendidikan

BANGI, 27 Jamadilakhir 1443H, Ahad – Landskap politik yang tidak menentu, tidak jelas hala tuju dan agenda menyebabkan keadaan ekonomi negara menjadi lebih parah.

Hakikatnya, rakyat memerlukan kepimpinan baru yang membawa corak politik lebih jujur dan telus, dengan idea yang lebih segar, progresif dan berintegriti.

Kerajaan yang sihat memerlukan kepimpinan yang berwibawa, bukan populis yang mementingkan diri sendiri selain bergelumang dengan rasuah dan kebejatan akhlak menjijikkan.

Justeru, bagi mendapatkan negara unggul dan bermaruah, Wanita BERJASA menawarkan penyelesaian terhadap kemelut negara ketika ini – yang mana institusi keluarga dilihat sebagai aset terpenting dalam pembinaan sesebuah tamadun.

Ketua Wanitanya, Siti Ummi Kalsom Hussin berkata, pemerkasaan institusi tersebut perlu dipandang serius dari segala aspek, terutamanya pendidikan.

Pembinaan Keluarga Malaysia yang unggul dan harmoni, akan mampu dicapai melalui pendidikan, bukan sahaja yang formal sebaliknya yang informal seperti kursus-kursus kemahiran kekeluargaan.

“Semua ini perlu dititk berat kepada kedua-dua ibu dan bapa, dalam mendidik generasi muda sebagai pelapis kepimpinan negara yang jujur, ikhlas, berwawasan dan sanggup berkorban demi negara,” katanya dalam sidang akhbar secara maya, hari ini.

Selain itu, tegas beliau, pendidikan berterusan yang efisyen dan efektif akan diberi penekanan agar masa depan negara terjamin.

Beliau juga berpandangan, modal insan yang berwibawa, berintegriti dan kompeten akan mampu membawa negara lebih jauh ke hadapan.

“Wanita BERJASA bertekad untuk memperkasakan pendidikan, agar generasi akan datang terdidik dengan penuh rasa tanggungjawab terhadap penciptanya, bangsa dan negara,” katanya.

Malah, pemerkasaan kaum wanita dalam segenap sudut termasuk kerohanian, mental dan emosi mesti diberi keutamaan.

Justeru, Wanita BERJASA komited dan berazam untuk membina semula Malaysia yang bermaruah melalui usaha pemantapan dan pemerkasaan kedua-dua institusi di atas, iaitu Institusi Keluarga dan Institusi Pendidikan.


Mahkamah Rayuan Putrajaya kendali prosiding dalam talian mulai esok

KUALA LUMPUR, 16 Rejab 1442H, Ahad – Mahkamah Rayuan di Putrajaya akan mengendalikan prosiding pendengaran rayuan jenayah melalui teknologi komunikasi jarak jauh yang pertama esok, dengan perayu yang juga banduan akan mengikuti prosiding berkenaan dari Penjara Kajang.

Pejabat Ketua Pendaftar Mahkamah Persekutuan (PKPMP) dalam kenyataan hari ini memaklumkan kes rayuan jenayah melalui sidang video berkenaan adalah berkaitan sabitan serta hukuman di bawah Seksyen 395 Kanun Keseksaan.

“Dalam prosiding rayuan esok, hakim akan berada di Istana Kehakiman sementara peguam dan Timbalan Pendakwa Raya akan berada di pejabat masing-masing,” menurut kenyataan itu.

Menurut PKPMP, badan kehakiman sentiasa bergerak seiring dengan perkembangan teknologi dalam memastikan kesinambungan pentadbiran keadilan ketika pandemik COVID-19 termasuk untuk semua banduan yang sedang menjalani hukuman di penjara.

“Keutamaan adalah diberikan kepada banduan yang tempoh hukumannya hampir tamat, pesalah kanak-kanak dan pesalah muda, kes berkepentingan awam dan apa-apa pertimbangan lain yang difikirkan suai manfaat oleh mahkamah,” menurut PKPMP.

Jelas PKPMP, prosiding pendengaran rayuan jenayah itu hanya terpakai bagi banduan yang diwakili oleh peguam atau tidak diwakili peguam dan sedang menjalani hukuman di penjara.

Katanya, Ketua Hakim Negara Tan Sri Tengku Maimun Tuan Mat telah mengeluarkan Arahan Ketua Hakim Negara Bil. 6 Tahun 2021 yang memperuntukkan mengenai pengendalian prosiding rayuan jenayah melalui teknologi komunikasi jarak jauh semasa tempoh pandemik yang berkuat kuasa pada 1 Mac 2021.

Arahan itu boleh diakses menerusi portal e-Arahan Amalan melalui pautan https://tinyurl.com/ArahanAmalanKHN.

Badan kehakiman berharap agar inisiatif yang diambil ini akan dapat meningkatkan kualiti akses kepada keadilan dengan memanfaatkan penggunaan teknologi secara optimum terutama dalam pengendalian kes rayuan jenayah semasa tempoh pandemik ini, menurut PKPMP. – Bernama


Polis terima laporan berhubung buku Tommy Thomas

KUALA LUMPUR, 21 Jamadilakhir 1442H, Rabu – Polis mengesahkan menerima laporan daripada bekas Peguam Cara III Datuk Mohamad Hanafiah Zakaria berhubung dakwaan fitnah terhadap dirinya oleh bekas Peguam Negara (AGC), Tan Sri Tommy Thomas, semalam.

Ketua Jabatan Siasatan Jenayah Selangor Datuk Fadzil Ahmat berkata laporan itu dibuat berhubung kandungan buku tulisan Tommy bertajuk “My Story: Justice in the Wilderness” yang diterbitkan baru-baru ini.

“Ya, kita akan panggil secepat mungkin untuk rakam percakapan beliau (Tommy Thomas), dan kes disiasat mengikut Seksyen 500 Kanun Keseksaan kerana memfitnah,” katanya kepada Bernama hari ini.

Mohamad Hanafiah dalam laporan itu menyatakan petikan buku itu pada muka surat 248 adalah tidak benar dan mempunyai konotasi bahawa dirinya tidak berkemampuan mengetuai serta menyelia pasukan pendakwaan dalam kes berkaitan dana SRC International yang melibatkan bekas Perdana Menteri Datuk Seri Najib Razak. – Bernama


Enam projek tebatan banjir akan ditender semula: PM

KUALA LUMPUR, 3 Syaaban 1444H, Jumaat – Kerajaan mengumumkan enam projek tebatan banjir akan ditender semula dengan segera selewatnya pada Jun tahun ini.

Perdana Menteri yang juga Menteri Kewangan Datuk Seri Anwar Ibrahim berkata, projek itu melibatkan Rancangan Tebatan Banjir di Sungai Johor, Kota Tinggi, Johor dan pembinaan kolam takungan dwifungsi bagi tebatan banjir dan sumber bekalan air mentah di Sungai Rasau dan Sungai Klang, Selangor.

Beliau berkata, projek lain ialah Pembangunan Lembangan Sungai Bersepadu Sungai Golok Fasa 3, Kelantan.

Dalam pada itu, Anwar berkata, sebagai persiapan mendepani sebarang ancaman bencana, kerajaan menyediakan RM150 juta kepada Agensi Pengurusan Bencana Negara (NADMA) antaranya untuk keperluan aset, sistem amaran dan bantuan bencana kepada rakyat yang terkesan.

“Angkatan Tentera Malaysia, bomba dan Jabatan Sukarelawan Malaysia juga disediakan RM50 juta bagi menyediakan peralatan dan aset untuk menghadapi bencana.

“Peranan komuniti turut diperkasa sebagai kumpulan awal ketika bencana. Kerajaan menyediakan RM20 juta di bawah Geran Pertubuhan Prihatin Komuniti untuk manfaat 2,000 persatuan penduduk,” kata beliau ketika membentangkan Belanjawan 2023 di Dewan Rakyat, di bawah Kerajaan Perpaduan hari ini.

Belanjawan 2023 sebelum ini dibentangkan oleh kerajaan terdahulu pada 7 Oktober tahun lepas yang memperuntukkan sejumlah RM372.3 bilion.

Bagaimanapun, belanjawan itu tidak sempat dibahas dan diluluskan susulan pembubaran Parlimen pada 10 Oktober yang memberi laluan kepada Pilihan Raya Umum ke-15 (PRU15).-  Bernama


Arab Saudi didakwa intip perbualan peribadi, lokasi rakyat sendiri

RIYADH, 2 Jamadilakhir 1442H, Jumaat – Pakar teknologi mendakwa pihak berkuasa Arab Saudi mengeksploitasi ketakutan rakyatnya terhadap COVID-19 melalui dua aplikasi dimuat turun mereka, yang mengaku menguji dan mengawasi jangkitan virus, tetapi sebenarnya mengintip pengguna.

Rangkaian berita televisyen Nabaa yang berpusat di London dan berbahasa Arab, memetik pakar yang tidak disebutkan namanya, melaporkan bahawa aplikasi ‘Tawakkalna’ dan ‘Tetamman’ sebenarnya adalah perisian intip yang dirancang khusus untuk mengumpulkan data geolokasi masa nyata, memantau pergerakan pengguna mereka dan mengintip komunikasi peribadi.

Aplikasi tersebut dilaporkan dibangunkan masing-masing oleh Pusat Maklumat Nasional Arab Saudi dan Kementerian Kesihatan.

Tawakkalna memberikan maklumat secara langsung mengenai jumlah jangkitan COVID-19 di negara itu, dan membantu dalam pengesanan awal kemungkinan jangkitan setelah pengguna menunjukkan gejala wabak tersebut.

Melalui aplikasi tersebut, pengguna kononnya dapat melaporkan kes yang disyaki COVID-19.

Tetamman pula kononnya bertujuan untuk memperkuat komitmen semua rakyat dan penduduk Arab Saudi yang diarahkan untuk mengasingkan diri, dan mengikut perkembangan lanjut kes mereka.

Sebelum ini, satu laporan mengatakan bahawa syarikat yang berkaitan dengan Arab Saudi dan Emiriah Arab Bersatu (UAE) menggodam telefon berpuluh-puluh wartawan Al Jazeera yang berpangkalan di Qatar menggunakan perisian intip Israel.

Manakala, siasatan inovatif oleh The Guardian pada akhir Mac tahun lalu mendedahkan banyak percubaan Arab Saudi untuk menggodam telefon rakyatnya selama mereka tinggal di Amerika Syarikat (AS).

Menurut The Guardian, pakar siber Arab Saudi menggunakan kelemahan dalam rangkaian telekomunikasi mudah alih global untuk terus memantau pergerakan rakyat negara itu, yang menggunakan telefon bimbit Arab Saudi ketika berada di luar negara.

Arab Saudi dilaporkan telah membeli perisian pengintip bernilai AS$300 juta (RM1.2 bilion) dari Israel untuk mengintip rakyatnya sendiri dan mengesan pembela hak asasi manusia.

Seorang pemberi maklumat memberitahu akhbar harian Britain bahawa sistem pesanan mesej global turut menerima tempiasnya dan terkesan dengan beberapa kelemahan akibat daripada ‘kempen pengawasan yang teratur’ oleh Arab Saudi.

Menurut pemberi maklumat, kecurigaan muncul ketika sistem itu menerima permintaan ‘location tracking’ dalam jumlah yang sangat tinggi, semuanya muncul dari Arab Saudi dan berkaitan dengan warga Arab Saudi yang berada di AS.

Arab Saudi telah meningkatkan penangkapan, pendakwaan dan sabitan bermotifkan politik terhadap pembangkang dan pejuang hak asasi manusia.

Selama bertahun-tahun terakhir, Riyadh juga telah mentakrifkan semula undang-undang antiterorisme untuk menyasarkan aktivisme. – Agensi


Pengasas Sugarbook dikenakan waran tangkap

SHAH ALAM, 12 Syaaban 1442H, Jumaat – Mahkamah Majistret mengeluarkan waran tangkap terhadap pengasas aplikasi Sugarbook, Chan Eu Boon kerana gagal hadir untuk sebutan semula kes yang dijadualkan hari ini.

Majistret Sabreena Bakar @ Bahari berbuat demikian selepas membenarkan permohonan oleh Timbalan Pendakwa Raya, Aliff Asnaf Anuar Sharuddin.

Aliff Asnaf berkata, pihak pembelaan sepatutnya hadir ke mahkamah untuk pengurusan dokumen.

“Bagaimanapun, tertuduh (Eu Boon), peguam dan penjaminnya gagal berbuat demikian hari ini. Oleh demikian, saya memohon waran tangkapan dikeluarkan bagi tindakan lanjut,” katanya.

Sabreena kemudian menetapkan 15 Mei depan bagi sebutan semula kes waran tangkap itu.

Pada 24 Februari lalu, Eu Boon mengaku tidak bersalah atas pertuduhan itu dan mahkamah menetapkan ikat jamin RM10,000 dengan seorang penjamin warga tempatan.

Mengikut pertuduhan, Eu Boon didakwa menggunakan sebuah laman web dengan menyiarkan sebuah hantaran yang bertajuk ‘Top 10 Sugarbaby Universiti In Malaysia’.

Berdasarkan pertuduhan, hantaran itu dilihat pada 10 Februari lalu kira-kira pukul 6.26 petang di sebuah universiti awam.

Tertuduh berumur 34 tahun didakwa melakukan perbuatan itu pada tarikh sama hantaran dilihat kira-kira pukul 10 pagi.

Pertuduhan terhadap tertuduh yang telah bekerja di Kuala Lumpur sejak lapan tahun lalu itu didakwa mengikut Seksyen 505 (b) Kanun Keseksaan yang boleh dihukum dibawa peruntukan sama.

Jika sabit kesalahan, tertuduh boleh dikenakan hukuman penjara sehingga dua tahun atau denda atau kedua-duanya sekali.

Pada 17 Februari lalu, Eun Boon ditahan di pekarangan sebuah kondominium di Kuala Lumpur.

Penahanan itu dibuat oleh Jabatan Siasatan Jenayah Ibu Pejabat Polis Kontinjen (IPK) Selangor serta Ibu Pejabat Polis Daerah (IPD) Shah Alam dan suspek mengaku sebagai pengasas aplikasi Sugarbook.

Namun, lelaki itu dibebaskan tanpa reman selepas mahkamah menolak permohonan reman terhadap lelaki terbabit.

Susulan penolakan reman, pihak pendakwaan telah membuat semakan dan mahkamah membenarkan tertuduh direman.


Najib tidak pernah saman Ambank semasa jadi pemegang akaun: Saksi

KUALA LUMPUR, 15 Safar 1444H, Isnin – Seorang pegawai Ambank memberitahu Mahkamah Tinggi di sini hari ini bahawa Datuk Seri Najib Tun Razak tidak pernah memfailkan sebarang saman terhadap bank kerana salah mengendalikan akaunnya semasa bekas perdana menteri itu menjadi pemegang akaun.

Pengurus Cawangan Ambank (M) Berhad Jalan Raja Chulan R. Uma Devi, 43, yang memegang jawatan itu sejak 2015 berkata Najib juga tidak pernah membuat sebarang aduan mengenai penyata banknya kepada bank.

“Setiap bulan, bank akan menghantar penyata bank yang menyenaraikan semua transaksi yang dibuat dalam akaun kepada pelanggannya. Sepanjang pengetahuan saya, malah semasa kes SRC International, tiada sebarang pertikaian atau aduan dibuat oleh Datuk Seri Najib berhubung penyata akaun bank beliau,” katanya.

Saksi pendakwaan ke-37 itu berkata demikian ketika menjawab soalan Timbalan Pendakwa Raya Kanan Datuk Seri Gopal Sri Ram pada perbicaraan Najib yang berdepan pertuduhan menyeleweng RM2.3 bilion dana 1Malaysia Development Berhad (1MDB).

Sri Ram: Antara 2015 dan 2018, adakah tertuduh memfailkan sebarang prosiding terhadap bank kerana salah mengendalikan akaunnya, pada pengetahuan anda?

Uma Devi: Pada pengetahuan saya, tidak.

Terdahulu, Sri Ram menyoal saksi mengenai keterangan beliau semasa perbicaraan SRC International, yang beliau akui kenyataannya itu telah diterima dan tidak pernah dipertikaikan oleh Mahkamah Tinggi dan Mahkamah Rayuan.

Minggu lepas, Uma Devi memberi keterangan bahawa Najib memegang lima akaun dengan Ambank, satu akaun simpanan berakhir dengan nombor 694, dan empat akaun semasa, iaitu AmIslamic (berakhir dengan nombor 481), AmPrivate Banking- 1MY (880), AmPrivate Banking-Y1MY (898) dan AmPrivate Banking-MY (906).

Pada 10 Dis 2019, Najib memfailkan saman terhadap AmBank Islamic Bhd dan bekas Pengurus Perhubungan Pelanggan Joanna Yu Ging Ping berhubung pengurusan akaun di bawah namanya iaitu akaun berakhir 694, 880, 898 dan 906 yang didakwa Najib diuruskan oleh AmBank tanpa pengetahuannya dan digunakan untuk mengalihkan dana daripada SRC International Sdn Bhd.

Bagaimanapun, Najib gagal dalam rayuannya di Mahkamah Rayuan pada Januari lepas setelah mahkamah memutuskan Najib sedang berusaha untuk meneruskan saman sivilnya untuk menjejaskan prosiding dan penemuan jenayah oleh Mahkamah Tinggi dan Mahkamah Rayuan dalam kes jenayah kes SRC International.

Terdahulu, Uma Devi memberi keterangan bahawa Najib menerima RM1.25 juta pembayaran faedah yang dikreditkan ke akaun simpanan peribadinya berakhir dengan nombor 694 pada 2011 sahaja.

Merujuk kepada penyata bank Najib semasa pemeriksaan utama oleh Timbalan Pendakwa Raya Najwa Bistamam, Uma Devi berkata bayaran itu diterima dalam 11 bahagian sepanjang tahun ke akaun ‘694’, antara Februari hingga Disember 2011.

“Saya mengesahkan terdapat beberapa kemasukan melibatkan faedah bagi 2011 dan jumlah yang diterima adalah berbeza- beza mengikut baki semasa akaun pada setiap bulan.

“Ini berdasarkan kod 202000 yang tertera di dalam status setiap transaksi kemasukan faedah,” katanya dan menambah akaun ‘694’ tersebut dibuka pada 13 Jan 2011 dan ditutup pada 30 Ogos 2013.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan hakim Datuk Collin Lawrence Sequerah bersambung esok. – Bernama


KPWKM bincang langkah beku akaun suami ingkar bayar nafkah

PETALING JAYA, 17 Syaaban 1443H, Ahad – Kementerian Pembangunan Wanita, Keluarga dan Masyarakat (KPWKM) akan berbincang lanjut dengan kementerian dan agensi yang berkaitan untuk melaksanakan tindakan membekukan akaun bekas suami yang tidak membayar nafkah.

Menterinya, Datuk Seri Rina Mohd Harun yang menyambut baik pengumuman itu berkata, KPWKM akan cuba melaksanakan langkah itu pada tahun ini berdasarkan kerjasama dengan pelbagai kementerian dan agensi berkaitan.

“Berdasarkan maklumat KPWKM, ramai bekas suami yang tidak membayar nafkah kepada bekas isteri. Jadi melalui pengumuman ini mereka yang berhak akan mendapat pembelaan sewajarnya,” katanya kepada pemberita selepas melancarkan wajah baharu Hospital Bersalin dan Poliklinik Pusrawi di Kota Damansara di sini hari ini.

Beliau berkata, bekas isteri yang mendapati nafkah mereka tidak dibayar boleh mengadu di Talian Kasih 15999 atau platform KPWKM yang lain.

Semalam, Perdana Menteri Datuk Seri Ismail Sabri Yaakob ketika menggulung perbahasan pada Perhimpunan Agung UMNO 2021 mengumumkan akaun bank bekas suami akan dibekukan jika mereka ingkar perintah mahkamah untuk membayar nafkah kepada bekas isteri.

Perdana Menteri berkata, perkara itu antara yang diputuskan kerajaan sebagai pembelaan terhadap golongan wanita termasuk kes mahkamah yang dimenangi kaum hawa dalam kes tuntutan nafkah.

Selain itu, Ismail Sabri berkata, isteri yang kematian suami diberikan kebenaran bekerja dari rumah sewaktu tempoh idah (empat bulan 10 hari) dan majikan tidak boleh memaksa mereka bekerja di pejabat sebagai menghormati keadaan mereka sehingga tamat idah.

Mengulas mengenai kebenaran bekerja dari rumah sewaktu tempoh idah bagi isteri yang kematian suami, Rina berkata, kelonggaran itu disifatkan sebagai satu perkara yang baik dan golongan wanita harus menyambutnya.

“Wanita yang baru kehilangan suami dan masih dalam idah, mempunyai banyak urusan rumah tangga, anak serta keluarga yang perlu diselesaikan.

“Pandemik COVID-19 telah membuktikan kita boleh bekerja dari rumah. Kelonggaran yang diberikan ini merupakan satu pengumuman yang baik dan harus disambut oleh golongan wanita,” katanya.

Mengenai penjenamaan semula wajah baharu Hospital Bersalin dan Poliklinik Pusrawi Kota Damansara, Rina berkata beliau optimis pembaharuan itu menjadi platform kepada perkhidmatan rawatan kesihatan dengan kemudahan infrastruktur moden dan terbaik bagi ibu dan anak. – Bernama


Sembilan ditahan selepas keruntuhan jambatan India ragut lebih 130 nyawa

GUJARAT, 6 Rabiulakhir 1444H, Selasa – Sembilan orang ditahan, semalam berhubung keruntuhan jambatan pejalan kaki di barat India yang mengorbankan sekurang-kurangnya 137 orang, kata polis.

Jambatan itu, yang dibuka semula beberapa hari lebih awal selepas pengubahsuaian, runtuh pada Sabtu, menyebabkan ratusan orang jatuh ke dalam sungai dan berpaut pada serpihan sambil menjerit meminta tolong dalam kegelapan.

Sembilan individu yang ditahan – kesemuanya dikaitkan dengan sebuah syarikat yang menyelenggara jambatan di Morbi – sedang disiasat kerana kesalahan membunuh yang tidak melibatkan pembunuhan, kata pegawai kanan polis Ashok Kumar Yadav dalam satu kenyataan.

Orang ramai di tapak berkenaan ketika itu sedang meraikan hari terakhir cuti Diwali. Rakaman CCTV menunjukkan struktur berusia hampir 150 tahun itu bergoyang – dengan beberapa orang nampaknya sengaja menggoncangnya sebelum ia tiba-tiba runtuh.

Ketua Polis tempatan, P. Dekavadiya, berkata menjelang petang Isnin, angka kematian akibat malapetaka di negeri kelahiran Perdana Menteri, Narendra Modi di Gujerat telah meningkat kepada 137.

Mereka termasuk kira-kira 50 kanak-kanak, yang paling muda adalah kanak-kanak lelaki berusia dua tahun.

Seorang Ahli Parlimen tempatan, Kalyanji Kundariya, memberitahu media dia telah kehilangan 12 ahli keluarga dalam kemalangan itu, termasuk lima kanak-kanak. – Agensi


Tangguh kebenaran umrah keputusan selektif: MUIS

BANGI, 7 Jamadilakhir 1443H, Isnin – Majlis Ulama ISMA (MUIS) menyifatkan tindakan kerajaan menangguhkan kebenaran perjalanan umrah bermula 8 Januari lalu, sebagai keputusan yang selektif dan tidak wajar.

Walhal, kebenaran merentas negara selain daripada perjalanan umrah, bahkan urusan-urusan lain masih berjalan seperti biasa.

Setiausaha Kerja MUIS, Ustaz Muhammad Hafizuddin Jamil berkata, penangguhan urusan ibadah tanpa sebab kukuh bukanlah suatu pengurusan yang baik.

“Kerajaan perlu menjelaskan tahap risiko sebenar jangkitan ke atas mereka yang telah lengkap divaksin.

“Ini kerana jika vaksin terbukti menyumbang kepada penurunan kes kemasukan hospital, sekali gus mengurangkan risiko kematian akibat jangkita COVID-19, maka tiada lagi sebab munasabah untuk menghalang urusan-urusan kehidupan termasuk menunaikan ibadah umrah atas alasan mengekang jangkitan COVID-19,” katanya dalam kenyataan, hari ini.

Sehubungan itu, beliau berkata, kerajaan perlu mengemukakan langkah-langkah yang lebih menjamin maslahah dan memudahkan urusan rakyat dalam beribadah.

Pada 1 Januari lalu, Kementerian Kesihatan (KKM) mengumumkan keputusan penangguhan sementara perjalanan umrah berkuat kuasa 8 Januari, bagi mengurangkan risiko penularan varian Omicron dan memperlahan peningkatan kes COVID-19 di Malaysia.

Menteri Kesihatan, Khairy Jamaluddin berkata, perhimpunan berskala besar membabitkan jemaah dari pelbagai negara ketika di Arab Saudi mendedahkan kepada risiko tinggi mendapat jangkitan COVID-19 termasuk varian Omicron.

Malah, kegagalan jemaah umrah yang pulang ke Malaysia mematuhi arahan kuarantin juga menyebabkan berlakunya penularan jangkitan dalam ahli keluarga.


Kerajaan masih ada masa tarik diri dari CPTPP

Oleh Siti Hafidah Abd Ghaffar

BANGI, 15 Safar 1443H, Rabu – Malaysia wajar menilai semula keputusan meratifikasi Perjanjian Komprehensif dan Progresif bagi Perkongsian Trans-Pasifik (CPTPP) dalam masa terdekat.

Pakar ekonomi, Prof Emeritus Dr Barjoyai Bardai berkata, kerajaan seharusnya ‘explore’ selanjutnya perjanjian itu pada masa sama ‘mencucuk jarum’ untuk berunding bagi mengeluarkan fasal-fasal yang tidak dipersetujui sebelum membuat keputusan.

Beliau berpendapat, negara masih boleh mendapat pengecualian untuk beberapa waktu bagi membolehkan peniaga bersedia menerima CPTPP.

“Saya rasa Malaysia patut meneruskan ‘negotiation’ dengan CPTPP dan pada masa sama lebih aktif dengan Perkongsian Ekonomi Komprehensif Serantau (RCEP). Ini kerana potensi dengan RCEP adalah lebih bermakna.

“Namun RCEP pun mempunyai masalah susulan India telah menarik dari terlibat. Jika India duduk (menganggotai) dalam RCEP kita akan menjadi satu kumpulan negara yang akan menguasai 60 peratus ekonomi dunia.

“Bahkan kita akan lihat ekonomi dunia akan berpindah ke timur dan inilah masa yang kita harap-harapkan akan berlaku kerana selama ini beratus tahun ekonomi kita dikuasai oleh barat,” katanya ketika dihubungi Ismaweb.net hari ini.

Beliau berkata demikian ketika diminta mengulas mengenai kebimbangan disuarakan Majlis Tindakan Ekonomi Melayu (MTEM) berhubung hasrat Malaysia untuk meratifikasi CPTPP.

Terdahulu, Pengerusi MTEM, Abdul Halim Husin mendakwa, perjanjian ini lebih mementingkan mereka yang terlibat dalam industri eksport tanpa menghiraukan kesan pada ekonomi tempatan khususnya perusahaan mikro, kecil dan sederhana (PMKS) yang terlibat dengan sektor perkhidmatan dan selain daripada eksport.

Dakwanya, lambakan import barangan yang lebih murah akan menjahanamkan peluang PMKS untuk bangkit dan menjadikan negara sebagai negara pengguna semata-mata.

Abdul Halim turut mendakwa, perjanjian perdagangan yang kononnya bebas tapi tidak adil ini akan memberi kesan pada pengeluar, PMKS, petani, pesakit dan pengguna.

Mengulas lanjut, Barjoyai Bardai berpandangan bahawa Malaysia masih boleh menarik diri di saat-saat akhir seperti apa yang dilakukan oleh India di dalam RCEP.

“India pun misalnya tidak mengatakan terus menarik diri daripada RCEP. Negara itu katanya masa kini belum lagi buat keputusan dan itu juga boleh menjadi strategi kita,” katanya.


Kewujudan sekolah vernakular bertentangan dengan Perlembagaan

BANGI, 11 Rejab 1442H, Selasa – Kenapa Malaysia masih mempunyai sekolah vernakular, sedangkan negara jiran seperti Singapura, Indonesia serta Thailand yang mempunyai ramai kaum Cina sudah mengamalkan pendidikan satu aliran.

Jaringan NGO Sedar (SEDAR) juga hairan apabila Sekolah Jenis Kebangsaan (SJK) Melayu dan Inggeris tidak lagi wujud, namun SJK Cina serta Tamil masih bertahan sehingga sekarang.

Penasihat Undang-Undang SEDAR, Mej (B) Meor Rosli Meor M Jaafar berkata, persoalan undang-undang itulah yang harus dihujahkan berhubung kewujudan sekolah vernakular di negara ini.

“Bagi SEDAR, Perlembagaan adalah undang-undang utama Persekutuan dan apa jua undang-undang yang diluluskan selepas kemerdekaan yang tidak selaras dengan Perlembagaan adalah tidak sah setakat ketidakselarasan itu.

“Oleh itu, SEDAR dengan tegasnya mengatakan bahawa kewujudan sekolah vernakular adalah bertentangan dengan Perlembagaan Persekutuan,” katanya dalam kenyataan, hari ini.

Beliau berpendapat, Parlimen tiada kuasa untuk mewartakan Seksyen 17 dan Seksyen 28 Akta Pendidikan 1996, berkaitan dengan sekolah jenis kebangsaan kerana hal-hal berhubung pelajaran serta pendidikan bagi maksud rasmi hendaklah merujuk Perkara 152 Perlembagaan Persekutuan.

Katanya, Akta Pendidikan 1996 diluluskan untuk meminda Ordinan Pendidikan 1957 dan Akta Pendidikan 1961.

“SEDAR menyatakan Parlimen tiada kuasa untuk membolehkan menteri pendidikan menyentuh soal penubuhan SJKC dan SJKT.

“Ini kerana Perkara 152 Perlembagaan Persekutuan menunjukkan menteri pendidikan tiada kuasa untuk berbuat demikian,” katanya.

Mej Meor Rosli berkata, ketiadaan kuasa Parlimen untuk membuat Seksyen 28 dan Seksyen 17 Akta Pendidikan 1996 jelas bertentangan dengan Perlembagaan Persekutuan.

Justeru, beliau mendesak kerajaan bersikap tegas dalam isu sekolah vernakular kerana ia akan menyemarakkan isu perkauman di negara ini.

“Sekali gus mengancam perpaduan nasional. Kerajaan tidak boleh menjadi adil dengan hanya membiarkan semua pihak memikirkan kepentingan masing-masing kerana ia akan lebih memburukkan lagi keadaan terutama perpaduan nasional.

“Kerajaan tidak harus takut kerana semua negara jiran kita dalam ASEAN tidak  benarkan sekolah vernakular di negara mereka. Kenapa kita harus bersikap berbeza?

“Isu perkauman di Malaysia adalah seperti bom jangka yang mampu meledak jika tidak dimusnahkan,” katanya.


COVID-19: 1,741 kes baharu termasuk 8 kes import

PUTRAJAYA, 20 Jamadilawal 1442H, Isnin – Malaysia merekodkan 1,741 kes harian baharu hari ini, sekali gus menjadikan jumlah kes positif COVID-19 di negara ini 120,818 kes.

Ketua Pengarah Kesihatan Tan Sri Dr Noor Hisham Abdullah berkata pertambahan kes baharu itu juga menjadikan jumlah kes aktif kini adalah 22,089 kes.

Beliau berkata Selangor kekal merekodkan kes harian tertinggi 687 kes (39.5 peratus), diikuti Sabah sebanyak 303 kes (17.4 peratus) dan Johor sebanyak 295 kes (16.9 peratus).

“Daripada jumlah kes baharu berkenaan, terdapat lapan kes import yang mendapat jangkitan dari luar negara manakala penularan COVID-19 dalam negara pula adalah sebanyak 1,733 kes.

“Sebanyak 541 kes pula (78.7 peratus) adalah daripada kluster dan saringan kontak rapat COVID-19 yang aktif dijalankan di lapangan, manakala 32 kes (1.8 peratus) yang dilaporkan pula adalah berkaitan kluster di lokap, depoh tahanan imigresen, dan penjara,” katanya dalam sidang media berhubung perkembangan COVID-19 hari ini.

Dr Noor Hisham turut memaklumkan sejumlah tujuh kematian direkodkan hari ini membabitkan rakyat tempatan berumur lingkungan 45 hingga 83 tahun, yang terdiri daripada tiga lelaki dan empat wanita.

Katanya, ketika ini terdapat 122 kes dirawat di Unit Rawatan Rapi dengan 53 memerlukan alat bantuan pernafasan.

Sementara itu, beliau memaklumkan sebanyak 1,010 kes sembuh dicatatkan hari ini menjadikan jumlah kumulatif kes sembuh sepenuhnya daripada COVID-19 ialah sebanyak 98,228 kes. – Bernama


Tak peduli makanan halal atau haram?

1. RASULULLAH pernah mengingatkan kita mengenai sebuah fenomena yang akan melanda pada umat ini iaitu mereka tidak lagi mempedulikan perkara halal atau haram. Sabda Rasulullah:

يَأْتِي عَلَى النَّاسِ زَمَانٌ، لاَ يُبَالِي المَرْءُ مَا أَخَذَ مِنْهُ، أَمِنَ الحَلاَلِ أَمْ مِنَ الحَرَامِ
“Akan datang satu zaman nanti, seorang lelaki tidak mempedulikan dari mana sumber (makanan) yang diambil, apakah dari halal atau perkara yang haram.” (HR al-Bukhari)

2. Sehinggakan ada sebahagian kita yang sudah tidak sensitif dengan sumber makanannya sedangkan isu pemakanan adalah sebahagian dari urusan agama. Ini kerana Allah mengaitkan makanan yang halal dengan urusan ibadah. Kata al-Imam Ahmad:

أما علمت أن الأكل من الدين قدمه الله تعالى على العمل الصالح فقال: “كلوا من الطيبات واعملوا صالحاً
“Tidakkah kamu ketahui bahawa urusan makanan ini adalah sebahagian dari agama. Dalam al-Quran, Allah menyebut urusan makanan dahulu sebelum amal soleh. Firman Allah: “Dan makanlah makanan yang baik kemudian lakukanlah amal soleh.” (Ihya Ulumuddin)

3. Berhati-hati dalam menyuapkan makanan yang menjadi darah daging kita. Seorang Tabi’i yang masyhur Yusuf ibn Asbat pernah memberikan perumpamaan yang menarik berkenaan penjagaan makanan ini. Kata beliau:

إذا تعبد الشاب يقول إبليس: انظروا من أين مطعمه؟ فإن كان مطعمه مطعم سوء، قال: دَعُوه، لا تَشتغلوا به، دَعُوه يجتهد ويَنْصَب، فقد كفاكم نفسَه
“Sekiranya seorang pemuda sibuk beribadah, maka Iblis akan berkata: “Cuba perhatikan apa yang dia makan? Sekiranya dia makan dari makanan yang jahat (kotor), maka tidak perlu kita ganggu dia. Biarlah dia beribadah (dan dalam badannya penuh dengan makanan kotor), kerana makanan yang kotor itu telah memadai buat kita.” (al-Bayhaqi, al-Zuhd al-Kabir)

4. Lihatlah perumpamaan yang diberikan oleh Yusuf ibn Asbat ini. Sehinggakan Iblis pun tidak mengganggu hamba yang sibuk beribadah sekiranya makanan mereka kotor kerana makanan yang tidak baik itu telah cukup merosakkan Muslim, luar dan dalam.

5. Oleh itu jagalah sumber makanan kita. Makanan yang tidak halal boleh menjejaskan urusan doa kita kepada Allah bahkan dibimbangi kita telah menyuapkan sesuatu yang boleh merosakkan jiwa anak-anak kita.

Dr. Ahmad Sanusi Azmi
Majlis Ulama Isma


PM bimbang kadar muflis dalam kalangan belia

KUALA LUMPUR, 26 Zulkaedah 1443H, Ahad – Perdana Menteri, Datuk Seri Ismail Sabri Yaakob hari ini menyatakan kebimbangannya terhadap kadar peningkatan jumlah kes muflis melibatkan golongan belia.

Susulan itu, katanya, kerajaan akan mengkaji semula undang-undang berkaitan kebankrapan dalam usaha membantu golongan muda yang berdepan dengan masalah itu.

Perdana Menteri berkata, beliau akan berbincang dengan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar dan Gabenor Bank Negara Malaysia (BNM), Tan Sri Nor Shamsiah Mohd Yunus berhubung masalah tersebut.

“Kerajaan pernah menaikkan nilai ambang kebankrapan (daripada RM50,000 kepada RM100,000), kita pernah tangguhkan tindakan undang-undang melibatkan kebankrapan pada 2020 semasa pandemik.

“Percayalah masa depan anak muda jadi agenda utama,” katanya ketika berucap merasmikan penutupan Karnival Kerjaya Pemuda Barisan Nasional (BN) 2022 di Pusat Dagangan Dunia (WTC) di sini ,hari ini.

Dalam pada itu, Ismail Sabri berkata, fasa Peralihan ke Endemik bermula 1 April lepas telah menjadi titik tolak kepada pemulihan ekonomi negara yang kini berada pada momentum yang baik, sekali gus menurunkan kadar pengangguran di negara ini.

Beliau berkata, berdasarkan statistik Jabatan Perangkaan Malaysia (DOSM), sehingga April 2022, kadar pengangguran negara berjaya diturunkan kepada 3.9 peratus, berbanding 4.6 peratus bagi tempoh sama tahun lepas.

“Ini merupakan kali pertama kadar pengangguran menurun di bawah empat peratus sejak pandemik COVID-19 dengan bilangan penganggur kekal pada trend menurun bagi sembilan bulan berturut-turut,” katanya.

Katanya, pandemik COVID-19 telah mengubah landskap pekerjaan negara dengan kadar pengangguran pada 2020 dan 2021 berada di tahap yang tertinggi iaitu pada kadar 4.5 peratus dan 4.6 peratus berikutan pelaksanaan Perintah Kawalan Pergerakan (PKP) di seluruh negara.

Katanya, penutupan beberapa sektor ekonomi menjadikan kadar pengangguran negara meningkat sehingga 5.3 peratus pada Mei 2020 iaitu kadar pengangguran bulanan yang tertinggi pernah dicatatkan.

Justeru, kerajaan telah melaksanakan karnival kerjaya sejak Oktober 2021 sebagai sokongan bagi menjamin kelangsungan Keluarga Malaysia memiliki kehidupan yang baik selepas pandemik COVID-19.

Pada tahun ini sahaja, kerajaan menyasarkan peluang pekerjaan sehingga 600,000 dengan peruntukan sebanyak RM4.8 bilion melalui inisiatif Jamin Kerja Keluarga Malaysia, katanya.

Perdana Menteri berkata mengikut Laporan Tenaga Buruh Malaysia, DOSM, seramai 2,750 graduan telah berjaya ditempatkan melalui Program Peningkatan Kerjaya Kementerian Pengajian Tinggi (KPT-CAP).

Selain itu, seramai 2,479 belia juga berjaya ditempatkan melalui Insentif Pekerjaan Jamin Kerja khusus untuk perantis melalui Skim Perantisan Nasional (SPN) di bawah Kementerian Belia dan Sukan, dengan kerjasama Kementerian Kerja Raya dan Kementerian Sumber Manusia serta agensi-agensi di bawah tiga kementerian ini.

“Sehingga 8 Mei lepas, MyDigitalWorkforce Work in Tech (MYWiT) berjaya menempatkan seramai 649 peserta daripada 3,596 pemohon termasuk belia dalam pekerjaan teknologi dan perkhidmatan digital.

“Selain itu, sehingga 30 April lalu, seramai 2,060 graduan telah ditempatkan di bawah inisiatif Professional Training and Education for Growing Entrepreneurs (PROTEGE) melalui Kementerian Pembangunan Usahawan dan Koperasi (KUSKOP), bagi pelaksanaan program peningkatan kebolehpasaran dan memupuk kemahiran keusahawanan,” katanya.-  Bernama


Kursus integriti dan antirasuah diwajibkan di IPT tahun depan

KUALA LUMPUR, 4 Zulkaedah 1443H, Sabtu – Jawatankuasa Khas Kabinet Mengenai Anti-Rasuah telah memutuskan supaya Kursus Integriti dan Antirasuah diwajibkan di semua institusi pengajian tinggi (IPT) bermula tahun depan.

Timbalan Ketua Pesuruhjaya (Pencegahan) Suruhanjaya Pencegahan Rasuah Malaysia (SPRM) Datuk Seri Norazlan Mohd Razali berkata kursus itu akan menjadi subjek yang sistematik dan berstruktur untuk pemahaman pelajar mengenai rasuah.

Beliau berkata inisiatif berkenaan membolehkan pelajar lebih peka dengan kesan rasuah yang bukan sahaja menjejaskan diri mereka tetapi juga negara.

“Belia yang sudah bekerja dikhuatiri tergoda dengan rasuah. Kursus ini juga memberikan pendedahan kepada penuntut supaya mereka tidak meminta rasuah dan tidak memberikan rasuah kepada mana-mana pihak,” katanya kepada pemberita selepas penutupan Konvensyen Mahasiswa Anti Rasuah di Universiti Malaya di sini hari ini.

Norazlan berkata berdasarkan data terkini pihaknya, seramai 275 belia berusia lingkungan 18 hingga 30 tahun ditahan atas kesalahan rasuah yang terdiri daripada 231 lelaki dan 44 wanita sejak 2020 hingga semalam.

Beliau berkata dalam tempoh sama, seramai 151 belia dituduh di mahkamah melibatkan 11 orang berusia 18 hingga 23 tahun dan 140 orang berusia 24 hingga 30 tahun dengan 85 daripadanya selesai perbicaraan serta didapati bersalah.

Antara kesalahan dilakukan adalah memberi, menerima dan lain-lain kesalahan berkaitan rasuah.

“Data yang dibentangkan ini wajar menjadi peringatan kepada para penuntut bahawa antara belia tersebut merupakan bekas pelajar IPT. Godaan rasuah wujud terutama apabila pelajar memasuki alam pekerjaan,” katanya.

Norazlan berkata SPRM sentiasa menggalakkan kerjasama daripada pemimpin mahasiswa untuk membantu suruhanjaya itu menyebarluaskan mesej dan panduan antirasuah melalui inisiatif pendidikan antirasuah yang boleh dirangka dan dilaksanakan melalui bimbingan SPRM. – Bernama


PPIM dakwa bahan ujian saringan COVID-19 boleh sebabkan kanser

BANGI, 6 Jamadilawal 1443H, Sabtu – Persatuan Pengguna Islam Malaysia (PPIM) memandang serius penggunaan ujian saringan atau swab test COVID-19 yang mengandungi Ethylene Oxide.

Ethylene Oxide adalah sejenis gas beracun yang dibuktikan boleh menyebabkan penyakit kanser seperti leukimia dan limfoma.

“Banyak kajian telah dilakukan dan terbukti bahan berkenaan berisiko mengancam nyawa dan amat membahayakan pekerja dalam industri kimia.

“Bahan ini digunakan sebagai pensteril untuk swab test COVID-19. Menurut beberapa kajian, Ethylene Oxide adalah satu bahan yang paling mudah menyebabkan kanser dan mampu merosakkan DNA,” katanya dalam kenyataan, hari ini.

Justeru, PPIM menggesa Kementerian Kesihatan (KKM) supaya mendedahkan tatacara atau protokol penggunaan bahan terbabit dalam ujian saringan COVID-19.

Selain memberi jaminan keselamatan kepada pengguna, katanya lagi.

“Pengguna juga terdedah kepada bahan itu, sekiranya prosedur berkenaan dilakukan dengan kecuaian dan ketidakmahiran kakitangan perubatan.

“Sekiranya KKM gagal untuk berbuat demikian, kami menganggap KKM sedang menyembunyikan fakta penting dalam kaedah ujian COVID-19 ini,” katanya.

PPIM bagaimanapun berharap, KKM dapat mencari kaedah lain yang lebih selamat serta berkesan untuk rakyat di negara ini.


Daie selebriti: Antara keperluan ummah atau penyelesaian masalah?

HEBOH dua tiga hari ini dalam dunia maya khususnya twitter golongan yang bicara isu salahlaku dan tuduhan jenayah seksual ke atas salah seorang Daie selebriti. Tangkapan sudah dibuat dan proses pendakwaan sedang berjalan. Saya tidak mahu komen isu batang tubuh peribadinya secara spesifik.

Isu rancangan televisyen dalam menaikkan tokoh muda dalam bidang agama dan nasihat telah bermula dalam negara kita untuk sekian tempoh yang lama. Program Imam Muda, Pencetus Ummah, Daie Muda dan seumpamanya telah pun berjalan dengan trend yang dikehendaki oleh penerbit televisyen dengan trend tertentu.

Saya rasa wajar untuk pihak penerbit untuk menilai kembali sejauhmana program sedemikian menghasilkan impak yang diharapkan, dengan muhasabah secara jujur sejak tempoh ia bermula.

Tanpa menafikan banyak sisi positif yang boleh diambil dan kesan kepada masyarakat dalam memilih idola yang bersesuaian, saya lebih memilih untuk melihat kesannya kepada peserta program itu sendiri dan bagaimana ia menjadi rujukan kepada masyarakat selepas ia graduate daripada program itu sebagai seorang idola yang diangkat dan disanjung.

Imam Syafie RHM berkata: Apabila seseorang hadath (budak baru belajar) mendapat jawatan (pangkat dan kelayakan) maka dia akan tertinggal ilmu yang banyak.

Guru saya menyebut: Apabila seorang remaja dilantik (sebagai memegang tampuk jawatan yang penting) sebelum masanya, maka sesungguhnya dia telah mendedahkan dirinya kepada kehinaannya sendiri.

Apabila seseorang yang tidak cukup ilmunya, tidak matang lagi pemikirannya, mendapat tempat yang tinggi di kalangan masyarakat, maka dia akan sibuk dengan kerja-kerja kemasyarakatan termasuklah mengajar dan melayan kerenah dan tuntutan ‘ummah’ itu.

Ini menjadikan dia tidak mampu (kerana terlalu sibuk dengan jadual hariannya) untuk membina dirinya dengan pembinaan yang betul dengan asas yang kukuh hingga akhirnya dia kecundang samada ‘habis modal’ nak mengajar dan mengulang-ulang benda yang sama (dan lawak yang sama), atau terperangkap dengan jeratan nafsu dan syaitan yang lebih bahaya.

Benar, ummah memerlukan orang yang betul untuk memandu dan menyampaikan dakwah kepada mereka dan menjadi idola kepada generasi muda mereka.

Benar, suara lantang jahiliyah tidak cerewet pun dalam menilai ‘daie’ mereka dalam menyebarkan dakyah jahiliyah dalam masyarakat dan ia terus menerus membina idola mereka untuk menyesatkan ummah.

Tetapi janganlah pula kita, dengan kesedaran itu bertindak di luar kewarasan dan kematangan.

1. Pilihlah orang yang betul untuk diletakkan sebagai idola masyarakat. Ketatkan syaratnya lebih-lebih lagi zaman media sosial yang serba canggih. Bagi saya paling kurang dia perlu berstatus berkahwin dan mempunyai perakuan pembelajarannya daripada institusi yang sah, serta mendapat tazkiyah daripada guru-gurunya (kalau ijazah lebih baik).

2. Ummah tidak menjadi semakin baik dengan suburnya dan munculnya ‘dajjal-dajjal’ yang bertopengkan agama tetapi hanya mahu mengaut keuntungan dunia.

3. Jangan samakan tabiat pembinaan ummah dengan tabiat bagaimana jahiliyah menghancurkannya. Ia ibarat menyamakan kerja orang yang menanam biji benih dan menyemainya dengan orang yang kerjanya menebang pokok.

Islam itu suci, pendekatannya juga murni, penuh disiplin dan peraturan. Bukan taram sajalah. Tiada ‘anomali’ dalam Islam.

Adapun ajaran jahiliyah, pendekatannya penuh muslihat dan tipu daya, tiada peraturan dan tidak berdisiplin. Semuanya berasaskan ‘asalkan jadi’ tanpa lihat kesan, akibat dan jalannya.

4. Melahirkan seorang yang boleh dijadikan rujukan memakan masa yang panjang. Imam Malik RHM tidak berfatwa sebelum disaksikan kelayakannya oleh 70 orang gurunya dalam berfatwa. Imam Syafie RHM bila diberi izin oleh gurunya Imam Malik RHM baru beliau berfatwa.

Saya memahami kecepatan perubahan semasa yang menuntut kita untuk berkembang dan selari dengan peredaran zaman, tapi saya ingin nyatakan bahawa ilmu tabiatnya bukan begitu.

Tabiat ilmu itu perlahan, sikit-sikit, lalui proses yang pelbagai, ujian tertentu, sampailah masanya barulah ia boleh dipetik hasilnya. Ketika itulah ia takkan putus-putus mengeluarkan buahnya.

تؤتي أكلها كل حين بإذن ربها

“Pohon itu memberikan buahnya pada setiap masa dengan izin Tuhannya” – Surah Ibrahim

Jika ia dipotong sebelum masanya, kita hanyalah akan rugi, sepohon pokok yang baru nak hidup. Hanya mampu menjadi kayu api pemanas badan, tidak mampu dihidang sebagai makanan.

Sebenarnya nasihat ini terpakai untuk semua termasuklah diri saya. Saya sendiri sentiasa berpegang dengan pesanan guru saya bahawa :

لا تنطق حتى ينطقك الله

“Janganlah engkau berkata-kata, sehingga Allah menjadikanmu berkata-kata”

Demikianlah pesanannya, yang saya pegang hingga ke hari ini.

Ustaz Ahmad Syamil Mohd Esa
Penolong Setiausaha Majlis Ulama ISMA (MUIS)


Syariat Islam tak tindas bukan muslim

BANGI, 29 Rabiulawal 1442H, Ahad – Mempertahankan kedaulatan negara adalah ibadah, justeru wajar orang Islam memegang jawatan penting seperti Ketua negara serta Ketua Angkatan Tentera.

Bagaimanapun, orang bukan Islam tidak dilarang bersama-sama muslim berjuang mempertahankan kedaulatan negara dengan menjawat jawatan dalam kerajaan Islam – selain jawatan yang melibatkan hal keagamaan.

Meskipun begitu, Presiden Persatuan Peguam-peguam Muslim Malaysia (PPMM), Datuk Zainul Rijal Abu Bakar menegaskan, orang bukan Islam tidak boleh dipaksa menjadi askar dalam sebuah negara Islam.

“Sejarah telah membuktikan bahawa Islam disebarkan bukan melalui mata pedang tetapi kerana keindahan dan keadilan Islam yang menambat hati orang bukan Islam memeluk Islam.

“Orang bukan Islam juga bebas menjawat jawatan dalam kerajaan Islam, selain jawatan yang melibatkan hal keagamaan seperti Ketua Negara, Ketua Angkatan Tentera, Ketua Hakim dan sebagainya yang mana jawatan itu akan melibatkan urusan agama.

“Dalam urusan lain tiada halangan bagi orang bukan Islam menyandang jawatan kerajaan tersebut,” katanya menulis di Sinar Harian hari ini.

Dalam hal muamalah pula, Zainul Rijal menegaskan, orang bukan Islam mempunyai hak yang tidak boleh disangkal untuk bekerja, berniaga dan mendapat untung.

Ia boleh dilakukan dengan berkongsi sesama mereka atau dengan orang Islam atau bekerja secara sendirian.

Katanya, keadaan mereka dari aspek itu langsung tidak berbeza dengan keadaan orang Islam yang diberi peluang menjalankan aktiviti ekonomi dan perdagangan bagi memajukan diri masing-masing.

“Dalam Islam, muslim dan orang bukan Islam perlu bersaing demi untuk memajukan diri mereka sendiri.

“Orang bukan Islam tidak ditindas dalam mencari kekayaan dan ia memberi peluang kepada semua rakyat bersaing dalam keadaan yang memberi keadilan kepada semua pihak,” katanya.

Dalam pada itu, beliau menjelaskan, syariat Islam telah memperuntukkan hak-hak asasi yang jelas bagi orang bukan Islam dan kebebasan itu dijamin pemerintah Islam.

Justeru katanya, menjadi kesalahan bagi umat Islam jika mereka melanggar atau mengugut untuk melanggar hak asasi orang bukan Islam.

“Dari aspek itu sebenarnya syariat Islam dilihat lebih melindungi hak orang bukan Islam berbanding mana-mana agama lain di dunia.

“Syariat Islam sebenarnya sentiasa memihak kepada orang yang dizalimi atau dicerobohi biarpun mereka orang bukan Islam.

“Pembelaan akan diberikan kepada mereka tanpa mengambil kira faktor keagamaan tersebut, hatta pemerintah Islam yang zalim terhadap rakyat bukan Islam pun boleh diambil tindakan kerana kezaliman yang dilakukan oleh mereka,” katanya.


Gesa kerajaan tambah aset misi menyelamat

BANGI, 23 Jamadilawal 1443H, Selasa – Penambahan aset baharu pasukan keselamatan yang bersesuaian untuk misi menyelamat perlu diberi perhatian.

Aset dan peralatan yang lengkap serta sesuai diyakini boleh melaksanakan kerja-kerja menyelamat dengan lebih berkesan tanpa mengundang risiko kepada anggota keselamatan.

Presiden Kongres Pekerja-Pekerja Di Dalam Perkhidmatan Awam (Cuepacs), Datuk Adnan Mat berkata, pihaknya melihat anggota keselamatan yang melakukan tugas menyelamat menggunakan pakaian yang tidak sesuai dengan operasi.

“Begitu juga dengan jumlah anggota yang tidak mencukupi dan ia telah lama tidak diberikan kelulusan oleh kerajaan untuk ditambah,” katanya menerusi kenyataan, hari ini.

Adnan menambah, faktor kepadatan penduduk di Lembah Klang menyaksikan anggota keselamatan tidak mencukupi untuk digerakkan ke semua kawasan.

“Bayangkan di sesebuah taman di bandar mempunyai lebih daripada 1,000 penduduk, berbeza di kawasan kampung yang hanya mempunyai ratusan penduduk,” katanya.

Perkara itu perlu dikaji semula dan diberikan perhatian serius.

Beliau pada masa sama terkilan dengan kecaman segelintir masyarakat yang mengatakan pasukan keselamatan lewat menyalurkan bantuan terutama melibatkan kejadian banjir di beberapa kawasan di Lembah Klang.

“Banjir luar biasa di Lembah Klang telah menyukarkan proses menyelamat.

“Apatah lagi kepadatan penduduk yang mencecah jutaan orang mengakibatkan keupayaan menyelamat menjadi terbatas,” katanya.


Malaysia umum gelembung laluan udara Singapura tak lama lagi

KUALA LUMPUR, 28 Muharram 1442H, Rabu – Menteri Pengangkutan Datuk Seri Dr Wee Ka Siong berharap Malaysia dapat mengumumkan gelembung lalu lintas udara dengan Singapura dan rakan hubungan bilateral lain, tidak lama lagi.

Perkara itu antara isu yang dibincangkan dalam kunjungan hormat Pesuruhjaya Tinggi Singapura ke Malaysia Vanu Gopala Menon di pejabat menterinya.

“Kami membincangkan pelbagai isu yang memerlukan perhatian kedua-dua negara bagi membolehkan kedua-dua negara meneruskan pertukaran rakyat secepat mungkin, walaupun bimbang dengan masalah pandemik yang masih berterusan.

“Komuniti perniagaan yang berkait rapat di kedua-dua belah pihak perlu segera berulang-alik dengan prosedur operasi standard (SOP) yang ketat,” katanya dalam hantaran di laman Facebook rasminya.

Wee berkata pihak berkuasa kesihatan Malaysia akan membuat pengumuman tidak lama lagi mengenai perjanjian SOP berkenaan.

Mesyuarat itu juga turut mengemas kini perbincangan yang sedang berlangsung untuk projek Kereta Api Berkelajuan Tinggi Malaysia-Singapura (HSR 2.0), kerana kedua-dua pihak semakin menghampiri tarikh 31 Dis sebagai tarikh akhir untuk menandatangani perjanjian dua hala itu.

Wee berkata kejayaan menandatangani perjanjian Sistem Transit Rapid (RTS) yang menghubungkan Johor Bahru-Woodlands pada 30 Julai lepas mencerminkan komitmen bersama.

Mesyuarat itu turut dihadiri Timbalan Menteri Pengangkutan Hasbi Habibollah dan Ketua Setiausaha Kementerian Pengangkutan Datuk Isham Ishak. – Bernama


Calon PN tanding PRN Johor perlu angkat sumpah antirasuah

MERSING, 15 Rejab 1443H, Khamis – Setiap calon Perikatan Nasional (PN) dalam Pilhan Raya Negeri (PRN) Johor perlu mengangkat sumpah antirasuah, sama seperti calon untuk PRN Melaka, kata Tan Sri Muhyiddin Yassin.

Ahli Parlimen Pagoh dan Ahli Dewan Undangan Negeri (ADUN) Gambir itu berkata, PN menawarkan kerajaan bersih kepada rakyat di Johor jika gabungan itu memenangi PRN.

Beliau juga berkata, Johor bukan lagi kubu kuat UMNO kerana mereka tewas pada pilihan raya umum yang lalu.

“Johor dikenali sebagai kubu UMNO tetapi saya ingin mengingatkan mereka bahawa mereka kalah dalam PRU14,” kata Muhyidin, yang juga Presiden Parti Pribumi Bersatu Malaysia (Bersatu).

Beliau berkata demikian ketika berucap pada majlis pelancaran jentera pilihan raya Mersing Perikatan di Felda Tenggaroh, malam tadi.

“Saya tidak akan mempertahankan kerusi saya kerana saya fokus di peringkat Persekutuan tetapi saya berjanji akan membantu (kemungkinan) Menteri Besar PN sebagai penasihat ekonomi kepada negeri ini,” katanya.

Pencalonan untuk PRN Johor adalah pada 26 Februari dan pengundian pada 12 Mac.


Kerani diperdaya Macau Scam rugi lebih setengah juta ringgit

TAMPIN, 27 Rabiulakhir 1442H, Ahad – Seorang kerani sebuah syarikat swasta di sini kerugian RM693,900, selepas ditipu sindiket Macau Scam yang menghubungi dan mendakwa wanita itu terbabit dalam pengubahan wang haram.

Ketua Jabatan Siasatan Jenayah Komersial Negeri Sembilan Supt Aibee Abd Ghani berkata, wanita berusia 59 tahun itu mendakwa menerima panggilan telefon daripada suspek yang tidak dikenali pada 27 Oktober lepas yang membaca nama dan nombor kad pengenalannya dengan tepat.

“Suspek memberitahu akan mengeluarkan waran tangkap ke atas mangsa kerana terlibat dalam pengubahan wang haram lalu menyambungkan panggilan itu kepada dua lelaki yang mengaku anggota polis dikenali sebagai Sarjan Tan dan ASP Yong.

“Semasa perbualan, kedua-dua suspek bertindak menakut-nakutkan mangsa dan meminta wanita itu membacakan nama pengguna dan kata laluan akaun Public Bank miliknya bagi tujuan mengeluarkan kesemua wang mangsa berjumlah RM363,900,” katanya salam dalam kenyataan, hari ini.

Beliau berkata, mereka juga meminta mangsa membayar wang jaminan berjumlah RM260,000 dan bayaran guaman sebanyak RM70,000.

Akibat takut dan panik, mangsa mengikut arahan itu dan bertindak memindahkan kesemua wang yang diminta ke dalam akaun Public Bank milik suspek selain turut diminta hadir ke Mahkamah Tampin, semalam untuk bicara kes, katanya.

Aibee berkata, selepas kejadian dihubungi itu, mangsa menerima transaksi pengeluaran wang setiap hari daripada akaun bank miliknya kepada beberapa akaun tidak diketahui serta dimaklumkan pindahan wang itu bagi tujuan audit dan akan dikembalikan semula.

Katanya, semalam, mangsa sekali lagi dihubungi lelaki yang menyamar sebagai polis dikenali sebagai DSP Chew dengan meminta wang jaminan tambahan sebanyak RM135,000 namun mangsa tidak dapat membuat bayaran berkenaan kerana kehabisan wang.

“Mangsa yang menyedari diperdaya terus membuat laporan polis dan kes disiasat di bawah Seksyen 420 Kanun Keseksaan. Susulan itu, orang ramai dinasihatkan supaya berhati-hati dan tidak mudah percaya jika menerima panggilan sedemikian,” katanya. -Bernama


Gurauan lucah: Salah sekolah, guru atau murid?

BUKAN pemansuhan peperiksaan utama seperti UPSR, PMR bahkan SPM yang merisaukan saya berkenaan sistem pendidikan negara, tapi akhlak, adab sopan dan budaya murni berteraskan agama yang semakin luntur ditelan zaman teknologi digital.

2. Apabila adik Ain Husniza menjadi viral kerana melaporkan bahawa cikgunya membuat lawak lucah yang keterlaluan dalam kelas, ia hanyalah ‘the tips of the iceberg’ (puncak isu yang tidak menggambarkan keseluruhan masalah sebenar).

3. Kemudian, ugutan rakan lelaki sekelasnya dan juga reaksi warganet yang mensensasikan susuk tubuh adik Ain secara terbuka juga hanya merupakan simptom, bukan punca masalah.

4. Sungguh, masyarakat kita sudah terlalu tenat. Pemikiran mereka kotor, kata-kata mereka berbaur lucah dan tindakan mereka memualkan. Apa yang ada dalam hati-hati mereka hanya Allah SWT sahaja yang tahu.

5. Tidak perlu lagi saya paparkan semula statistik penonton pornografi dalam talian, kes sumbang mahram, pelbagai jenayah seksual, pembuangan bayi dan pendaftaran anak tidak sah taraf di negara kita (rujuk tulisan-tulisan saya sebelum ini). Jika semua nombor ini tidak merisaukan kita, saya tidak tahu apa lagi yang mampu menyentuh hati kita untuk bertindak melakukan perubahan.

6. Jika kita kaji dan telusuri ini semua berkait rapat dengan sistem pendidikan holistik (bukan sahaja di sekolah) yang telah diterima generasi demi generasi di Malaysia. Ingat, selain sekolah, ibu bapa, media massa, bahan bacaan serta tokoh atau selebriti juga turut mendidik anak bangsa secara tidak langsung.

7. Kesilapan utama kita ialah menjadikan Islam sekadar satu matapelajaran, bukan teras sistem pendidikan. Teras sistem pendidikan kita yang liberal masih berkiblatkan negara penjajah. Sudahkan Pendidikan Islam dikecilkan menjadi matapelajaran yang hanya diajar beberapa jam seminggu, itupun boleh dipersoal kualiti dan keberkesanannya.

8. Ibu bapa pula lepas tangan kepada pihak sekolah kerana bagi mereka hanya sekolah yang berperanan mendidik, padahal ketika menghantar anak memasuki darjah 1, tanpa sedar didikan ibu bapa di rumah (or the absence of it) telah membentuk jati diri dan akhlak anak-anak mereka selama 6 tahun.

9. Kita terus ditimpa masalah apabila media massa terutamanya media sosial yang ditonton anak-anak kita penuh dengan perkara sampah yang merosakkan. Rancangan di televisyen yang dikawal kerajaan pun penuh dengan lawak lucah yang tidak kelakar, artis-artis wanita yang mendedahkan aurat secara keterlaluan, adegan panas yang tidak disunting serta pelbagai normalisasi seks songsang.

10. Apatah lagi isi kandungan majalah hiburan, video, filem dan hantaran media sosial yang lebih sukar dikawal oleh kerajaan. Semua ini menyumbang kepada kerosakan minda pelbagai lapisan masyarakat Malaysia.

11. Sebagaimana di sekolah, Islam hanya jadi ritual dalam masyarakat. Imam dan mufti dijemput baca doa dalam majlis tari menari dan pesta penuh maksiat. Pusat judi, arak dan pelacuran tumbuh bagai cendawan selepas hujan tanpa penguatkuasaan sewajarnya.

12. Kita ada Pusat Islam, Majlis Agama Islam, Jabatan Agama Islam, Kementerian Hal Ehwal Islam, Universiti Islam, Bank Islam, saluran radio dan TV Islam, tapi kenapa masyarakat kita masih jauh dari Islam?

13. Akhirnya kita jadi keliru, letih dan putus asa. Kita desak pendidikan seks di sekolah. Tapi kita lupa al-Quran amat sarat dengan kesedaran berkaitan fitrah dan fungsi manusia berlainan jantina, cara interaksi, kawalan serta undang-undang kekeluargaan serta hidup bermasyarakat yang amat terperinci.

14. Kita desak hak sama rata wanita dan maruah wanita diangkat seolah-olah selama ini wanita jadi hamba di Malaysia. Tapi kita lupa al-Quran telah lama memuliakan wanita dengan sistem hidup khusus, tatacara pemakaian, fungsi dan peranan utama dalam keluarga dan pembangunan bangsa serta pelbagai tokoh wanita solehah lampau yang diabadikan dalam surah-surah utama Al-Quran

15. Jadikan bulan Ramadan kali ini titik tolak pertama untuk kita memahami dan mengamalkan isi kandungan kitab suci ini pada kapasiti individu. Seterusnya bina kekuatan dan kemahiran untuk mengajarkannya dan mendidik ahli keluarga dan seluruh masyarakat

16. Biar lambat, asalkan kita bermula. Bukan salah sekolah, guru atau murid juga. Bukan salah Ain Husniza yang menjadi mangsa. Tapi yang salah ialah setiap orang dari kita yang tidak berbuat apa-apa!

Salam Nuzul Quran 1442H

Ir Ts Lukman Al Hakim


40 peratus penuntut UMK boleh kembali ke kampus

BACHOK 1 Safar 1443H, Rabu – Hanya 40 peratus penuntut Universiti Malaysia Kelantan (UMK) dibenarkan kembali ke kampus bagi meneruskan pengajian secara bersemuka, manakala selebihnya meneruskan pembelajaran secara hibrid.

Timbalan Naib Canselor Akademik dan Antarabangsa yang menjalankan fungsi Naib Canselor UMK, Prof Dr Nik Maheran Nik Muhammad berkata, jumlah penuntut yang akan belajar secara bersemuka seramai 2,725 orang untuk tiga kampus iaitu Kampus Kota (1,041 pelajar), Kampus Bachok (747) dan Kampus Jeli 937.

Walaupun Kementerian Pengajian Tinggi (KPT) membenarkan kehadiran 60 peratus iaitu 6,078 orang daripada 10,130 penuntut, namun pihak universiti perlu mengikut prosedur operasi standard (SOP) Fasa Kedua Pelan Pemulihan Negara (PPN).

“Kalau kes COVID-19 rendah, kita boleh terima lebih 6,000 penuntut iaitu 60 peratus, namun pihak universiti hanya membenarkan 40 peratus saja hadir ke kampus kerana tertakluk kepada kapasiti asrama.

“Keutamaan kita adalah enam kategori penuntut iaitu mereka yang lengkap dua dos vaksinasi dan kebenaran masuk ditentukan pihak fakulti.

“Selain itu, kita hanya benarkan penuntut yang memerlukan latihan praktikal, makmal, klinikal, studio, bengkel dan peralatan khas serta yang tiada akses Internet. Mereka yang sedia ada di kampus juga dibenar meneruskan pengajian bersemuka,” katanya seperti dipetik media tempatan, hari ini.

UMK juga jelas beliau memberi keutamaan kepada penuntut dalam kategori orang kurang upaya (OKU), pelajar antarabangsa dan yang akan menduduki peperiksaan seperti badan profesional.

Katanya, kehadiran penuntut dijangka pada bulan depan, namun tertakluk kepada pekeliling dan arahan KPT, Majlis Keselamatan Negara (MKN) serta universiti.

“Pihak universiti juga akan melaksanakan pembelajaran secara hibrid dan mempunyai pelan pelaksanaan Pembelajaran dan Pengajaran Dalam Talian (PdP-DT) Fasa Keempat untuk semua kursus yang tidak memerlukan bersemuka,” katanya.

Pelajar baharu sesi akademik Oktober 2021/2022, dijangka membuat pendaftaran secara dalam talian pada 2 Oktober depan, manakala kelas akan bermula pada 10 Oktober.


Dr Mahathir tubuh parti baharu

BANGI, 17 Zulhijjah 1441H, Jumaat – Bekas Perdana Menteri, Tun Dr Mahathir Mohamad hari ini mengumumkan penubuhan parti baharu yang belum dinamakan.

Beliau dilaporkan berkata, parti itu ditubuhkan atas semangat Melayu dan akan bersifat inklusif dan moderat, berpegang pada janji, ikhlas serta berprinsip.

Katanya, parti baharu itu akan mendukung dasar Parti Pribumi Bersatu Malaysia (BERSATU) seperti mana di awal penubuhannya dulu.

“Bukan niat kami nak banyak sangat parti politik Melayu. Sudah ada UMNO, PAS dan BERSATU,” katanya seperti dilapor media tempatan.

Mei lalu, Dr Mahathir bersama empat lagi digugurkan keahlian mereka daripada BERSATU.

Mereka yang lain ialah Datuk Seri Mukhriz Mahathir, Syed Saddiq Syed Abdul Rahman, Dr Maszlee Malik serta Ahli Parlimen Kubang Pasu, Datuk Ir Amiruddin Hamzah.

Keahlian kelima-lima mereka digugurkan atas alasan duduk di bangku pembangkang ketika persidangan pembukaan Dewan Rakyat pada 18 Mei lalu.


Wahai MB Selangor, selamilah penderitaan rakyat

BENARKAH kata-kata Selangor Maju Bersama? Setiap hari kami hidup tanpa air bermula jam 2.00 petang sehingga tengah malam.

Apabila aduan dibuat, jawapan standard, paras air rendah. Rumah pam ada masalah. Inilah jawapan yang diberikan bertahun-tahun, tanpa ada perubahan.

Benar, kami berada di kawasan yang agak tinggi, tetapi tidak setinggi Bukit Antarabangsa. Bukit Antarabangsa lagi tinggi, tetapi dihuni oleh ramai orang kayangan, tinggi macam mana pun, boleh pula air naik ke bukit bersifat antarabangsa.

Kami di sini tidaklah setinggi Bukit Antarabangsa, peliknya air tidak boleh naik. Mentang-mentang kami marhaen, bukan kayangan, sampai hati diperlakukan sedemikian rupa.

Air Selangor yang diuruskan oleh Syarikat Bekalan Air Selangor (Syabas), memang tidak syabas, indah khabar dari rupa. Inikah yang dikatakan Selangor Maju Bersama, bukan retorik. Wahai MB Selangor, datanglah melawat ke kawasan kami.

Saya tinggal di kawasan Ampang, Selangor, kawasan bandar. Boleh dikatakan setiap hari menghadapi masalah air.

Apabila dibawa ke atas, jawapan standard, tekanan air rendah. Tangki air adalah masalah pam. Paras air rendah.

Inilah yang jawapan yang telah didengar bertahun-tahun.

Masalah menjadi bertambah serius ini, setiap hari hidup tanpa air. Ketika musim wabak COVID-19, kita dinasihatkan minum air banyak, kerap mandi, jika keluar. Anak-anak pula ramai.

Jiran Cina saya mengeluh setiap hari. Ibunya pula kena angin ahmar. Ketiadaan air di musim wabak, sudah tentu amat menyukarkan hidup mereka.

Telefon Air Selangor 15300, kadangkala tidak berangkat. Bila diadukan masalah, mereka pun tidak boleh buat. Marah pun tak guna, mereka sekadar menyampaikan aduan air kepada pihak atasan. Masalah tidak juga selesai.

Kita guna App Air Selangor. Apabila kerap digunakan, akan keluar skrip berbunyi “token anda telah habis (tamat)”. Kita terpaksa uninstall kemudian install balik.

Bila install balik, setiap kali tulis, yang jawab AIRRA (‘robot’ Air Selangor), tengah tengah tulis aduan, AIRRA pun kata, lets start again. Buat balik, berkomunikasi dengan AIRRA, keluar lagi skrip, lets start again. Masa habis terbuang dengan app Air Selangor. Masalah tidak juga selesai. Hebat App Selangor maju bersama.

Wahai MB Selangor! Sekarang ini musim wabak COVID-19. Kami memerlukan air sebagai salah langkah untuk elakkan penularan wabak COVID-19. Jika kami terus dihimpit dengan masalah air setiap hari, apa yang boleh diharapkan untuk kami melawan wabak ini.

Apabila kerajaan Pusat buat silap sikit, bukan main lagi wakil rakyat dan pemimpin kamu ‘menyerang’ kerajaan Pusat, terutama dalam menangani wabak COVID-19. Namun, bila kamu buat silap, kamu minta kami diam.

Ini adalah satu kebobrokan yang mesti dihentikan, Selangor Maju Bersama, sekadar indah khabar dari rupa. Masalah yang melibat hidup mati rakyat, dibuat endah tak endah.

Kami tidak perlu untuk maju, jika tidak masalah asas seperti air pun tidak dapat diselesaikan bertahun-tahun. Datanglah ke sini, untuk melihat keadaan kami yang sebenar.

Prof Dr Ridhuan Tee Abdullah


Fix & Go akan buka cawangan di Sri Gombak

Oleh Siti Hafidah Abd Ghaffar

BANGI, 28 Zulhijjah 1441H, Selasa – Syarikat anak muda Melayu – Fix & Go IT Specialist akan membuka cawangan kedua di Sri Gombak, Batu Caves pada masa terdekat.

Ketua Pegawai Eksekutif (CEO) Fix & Go IT Specialist, Azril Hanafi Abdullah Sharwani berkata, pihaknya telah menandatangani perjanjian dengan rakan kerjasama di sana.

“Kami memang dalam proses mengembangkan cawangan kemudian perlesenan. Maksudnya kami akan berkongsi sistem perniagaan daripada penjenamaan, prosedur operasi standard (SOP) termasuk pelan perniagaan untuk dikembangkan ke seluruh Malaysia

“Kami mendapat maklum balas yang baik contohnya di Gombak, Johor, Melaka serta Perlis. Mereka melihat kami mempunyai kekuatan penjenamaan dan mempunyai SOP yang terurus.

“Bagaimanapan dalam tempoh sekarang, kami tidak boleh berkembang secara besar-besaran. Apa yang boleh kami lakukan adalah bekerjasama dalam bentuk perlesenan,” katanya ketika sidang media di Fix & Go IT Specialist di sini hari ini.

Mengenai khidmat yang ditawarkan, Azril berkata, antara khidmat yang mendapat sambutan adalan pemulihan data.

Katanya, servis sanitasi data kurang mendapat perhatian sedangkan amat penting lebih-lebih lagi apabila membabitkan syarikat korporat.

Terdapat kes di mana pelanggan membuat pemulihan data cakera keras sendiri dan dia mendapat proposal cadangan yang bersifat sensitif dan terhad, kata beliau.

“Susulan itu, sanitasi data amat penting terutamanya untuk melindungi data-data.

“Kita sebagai individu mungkin tidak ada proposal cadangan bersifat ‘high classified’. Tapi kita ada gambar sensitif seperti keluarga yang mungkin akan disalahgunakan oleh pihak lain.

“Di situ perlunya keutamaan proses sanitasi data daripada telefon bimbit sehingga terhadap apa sahaja peranti yang kita ada,” katanya.


Aman Palestin pergiat usaha cari dana Tabung Perwira COVID-19

MELAKA, 2 Rabiulakhir 1442H, Rabu – Aman Palestin Berhad Cawangan Melaka terus menggiatkan usaha menambah dana bagi Tabung Perwira COVID-19 2.0 yang dilancarkan bulan lalu, bagi membantu rakyat yang terkesan akibat penularan wabak berkenaan.

Pengurusnya, Muhammad Zulfikar Azlan Mohd Sharif berkata, sehingga kini, kira-kira RM400,000 berjaya dikutip di seluruh negara hasil sumbangan pelbagai pihak dan yakin dapat mencapai sasaran RM500,000, dalam masa terdekat.

“Walaupun penubuhan Aman Palestin memberi fokus membantu rakyat Palestin, Syria, Lubnan dan sekitar Asia Barat, namun melihat kepada suasana ketika ini iaitu ramai rakyat (dalam negara) yang terkesan susulan Perintah Kawalan Pergerakan Bersyarat (PKPB), jadi tabung ini dilancarkan bagi membantu rakyat Malaysia yang terjejas,” katanya kepada pemberita di sini, hari ini.

Muhammad Zulfikar Azlan berkata, setakat ini, Aman Palestin menyalurkan sumbangan kira-kira RM200,000 kepada 2,000 keluarga di Kota Kinabalu, Tawau dan Semporna di Sabah.

Beliau berkata, orang ramai boleh menyumbang menerusi pakej keperluan asas bernilai RM100 untuk setiap keluarga kurang berkemampuan menerusi aplikasi Jom Menyumbang Aman Palestin atau memindah wang secara terus ke akaun Maybank Aman Palestin di nombor akaun 562263010787.

Katanya, tabung sama juga telah dilancarkan semasa pelaksanaan Perintah Kawalan Pergerakan (PKP) dahulu khususnya ketika Ramadan bagi menyalurkan bantuan keperluan asas dan makanan yang siap dimasak bernilai kira-kira RM500,000 kepada rakyat negara ini. -Bernama


Lesen borong beli beras putih import bantu peniaga kawal kos operasi, tidak naikkan harga nasi

KUALA LUMPUR, 12 Rabiulawal 1445H, Khamis – Kebenaran pembelian beras putih import (BPI) pada harga borong iaitu RM160 setiap 50 kilogram (kg) kepada persatuan restoran, pengusaha makanan dan penjaja kecil adalah bagi membantu mereka mengawal kos operasi dan memastikan harga nasi tidak dinaikkan.

Kementerian Pertanian dan Keterjaminan Makanan (KPKM) dalam kenyataan memaklumkan usaha itu juga untuk memastikan bekalan beras putih tempatan (BPT) dapat distabilkan dengan mengurangkan pembelian daripada golongan itu bagi kegunaan perniagaan.

“Dalam hal ini, KPKM mengambil langkah berkenaan untuk mengimbangi keperluan beras bagi tujuan perniagaan dan kegunaan isi rumah dalam tempoh permintaan yang tinggi kepada bekalan BPT pada masa ini.

“Persetujuan ini telah dicapai melalui sesi libat urus antara KPKM dan persatuan-persatuan restoran, pengusaha makanan dan penjaja kecil pada 15 September 2023,” menurut KPKM.

Hal ini susulan kenyataan Pengarah Urusan Mydin Mohamed Holdings Berhad, Datuk Ameer Ali Mydin berhubung keputusan berkenaan yang dikhuatiri mewujudkan monopoli, dan cadangannya untuk menaikkan harga siling BPT kepada RM34 setiap 10 kg seperti dilaporkan sebuah portal berita semalam.

Berhubung cadangan menaikkan harga BPT, KPKM memaklumkan bahawa harga BPT di peringkat runcit masih dikawal pada kadar RM2.60 sekilogram sebagaimana tertakluk di bawah Perintah Beras (Kawalan Gred dan Harga) (Pindaan No.4) 2008, Akta Kawalan Padi dan Beras 1994 [Akta 522].

KPKM pada 24 September memutuskan akan memberikan lesen borong kepada pengusaha restoran supaya mereka boleh membeli BPI pada harga borong RM3.20 sekilogram daripada Bernas dan persatuan pengusaha restoran perlu mengemukakan permohonan kepada KPKM untuk mendapatkan lesen borong itu. – Bernama


Haji: Inisiatif ibu bapa daftar awal beri peluang anak muda ke tanah suci

Daripada Zalina Maizan Ngah

MAKKAH, 14 Zulkaedah 1443H, Selasa – Inisiatif ibu bapa membuat pendaftaran haji sejak anak-anak masih kecil memberi kelebihan kepada anak muda menjejakkan kaki ke Tanah Suci.

Menerusi tinjauan Bernama, terdapat beberapa anak muda yang berjaya memperoleh tawaran sedemikian dan ada di antara mereka yang hadir secara berseorangan, bersama adik-beradik mahupun ibu bapa.

Seorang jemaah, Hajullah Putra Md Taib, 24, yang merupakan pelajar tahun akhir Universiti Kebangsaan Malaysia (UKM) berkata, tawaran kali pertama diterima pada hujung 2019, tetapi ia terpaksa ditangguhkan ekoran wabak COVID-19.

Kali ini, beliau bukan sahaja menerima semula tawaran tetapi turut bernasib baik apabila tersenarai sebagai jemaah KT01 yang merupakan penerbangan pertama pada 4 Jun lepas.

Menurut beliau, ibunya Aeshah A. Hamid menjadi insan penting dalam memastikan dirinya didaftarkan haji sejak dari usia enam bulan iaitu pada 1998 dan ibunya juga telah berpeluang menjejakkan kaki ke Tanah Suci pada 2006.

“Semasa 2006 dan 2014 saya pernah mengerjakan umrah. Tetapi masa itu masih kecil dan remaja. Selepas 2014 saya mula ada rasa keinginan untuk mengerjakan haji…rasa rindu.

“Memang tak terjangka..sebenarnya saya tak kisah bila tarikh penerbangan, cuma berharap boleh datang ke Makkah sahaja tetapi ditakdirkan disenarai awal, dengan sambutan luar jangka bersama pelbagai cenderamata sampai tak cukup tangan nak pegang,” katanya.

Beliau, yang menuntut dalam jurusan teknologi maklumat berkata demikian ketika ditemui pemberita di bangunan ibu pejabat TH serta hotel jemaah Malaysia di Abraj Al Janadriyah.

Hajullah Putra berkata, menerusi pengurusan Lembaga Tabung (TH) kelebihan yang diperoleh olehnya bersama jemaah haji lain bukan sahaja ketika di Kuala Lumpur tetapi juga di Madinah dan Makkah.

“Tak terucap dengan kata-kata, rasa syukur yang bukan sahaja berpeluang melakukan ibadah di Tanah Suci pada usia muda tetapi juga menerima layanan yang sangat istimewa daripada kerajaan Arab Saudi dan Lembaga Tabung Haji (TH),’” katanya.

Selain Hajullah Putra, seorang lagi anak muda iaitu Ahmad Ainullutfi Azzman, 29, turut berjaya menjejakkan kaki ke Tanah Suci tahun ini, menerusi usaha ibunya membuat pendaftaran awal.

Beliau pernah menerima tawaran haji sebanyak lima kali iaitu pada 2008, 2012, 2015, 2019 dan tahun ini.

Menurutnya, tawaran pada tahun sebelum ini terpaksa ditolak kerana belum bersedia selain menghadapi kekangan kewangan serta komitmen lain.

“Memang ibu saya, Norhaliza Hanifah membuat pendaftaran haji sejak kami kecil. Bukan saya sahaja tetapi untuk semua adik-beradik yang lain.

“Sepatutnya saya ke sini bersama kakak tetapi beliau menolak kerana sedang menyambung pelajaran peringkat Doktor Falsafah (PHD), abang ditawarkan juga tetapi tak dapat datang kerana sambung belajar peringkat Ijazah Sarjana Muda.

“Seorang lagi abang saya pula terpaksa tangguh (tunaikan haji) ….jadi hanya saya seorang berangkat ke Tanah Suci kali ini,” katanya yang merupakan seorang pelukis grafik dan masih belajar peringkat Ijazah Sarjana dalam jurusan kaunseling keluarga di Universiti Sains Islam Malaysia.

Menurut Ahmad Ainullutfi, peluang menunaikan haji tidak akan disia-siakan dan beliau tekad hendak melakukan yang terbaik selain bersyukur kerana mempunyai ibu yang mempunyai kesedaran tentang pendaftaran awal haji anak-anak di TH. – Bernama


Turkiye kutuk pencerobohan pengganas Israel di Jenin

ANKARA, 17 Zulhijjah 1444H, Khamis – Turkiye mengutuk sekeras-kerasnya pencerobohan tentera pengganas Israel di bandar Jenin, Tebing Barat dan kem pelariannya.

Dalam sidang media di Ankara, Menteri Luar Turkiye, Hakan Fidan berkata, pihaknya memantau rapat situasi yang berlaku di Palestin dan menggesa Israel untuk bertindak sewajarnya.

“Kami mengutuk sekeras-kerasnya pencerobohan yang dilakukan oleh tentera Israel di bandar Jenin di Tebing Barat di bawah pendudukan Israel.

“Serangan dan perbuatan peneroka haram terhadap saudara Palestin yang tidak bersalah mesti dihentikan secepat mungkin,” katanya.

Hakan berkata, Turkiye memberi pandangan untuk kebaikan seluruh wilayah kepada pihak berkuasa Israel secara terbuka dan telus.

Pada awal minggu ini, 1,000 askar Israel menyerbu bandar Jenin di utara Palestin dan kem pelariannya, sehingga mengakibatkan 10 rakyat Palestin terbunuh setakat ini.

Insiden itu turut menyebabkan 100 yang lain cedera, termasuk 20 daripadanya dilaporkan kritikal, menurut Kementerian Kesihatan Palestin. – Agensi